**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 16 Σεπτεμβρίου 2024, ημέρα Δευτέρα και ώρα 14.05΄, στην **Αίθουσα Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προεδρεύουσας αυτής, κυρίας Μαρίας -Ελένης (Μαριλένας) Σούκουλη - Βιλιάλη με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Αγροτικής Ανάπτυξης και Τροφίμων «Διαδικασίες ελέγχου, διοικητικά μέτρα και κυρώσεις στον τομέα των γεωργικών προϊόντων και τροφίμων με Προστατευόμενες Ονομασίες Προέλευσης, Προστατευόμενες Γεωγραφικές Ενδείξεις και Εγγυημένων Παραδοσιακών Ιδιότυπων Προϊόντων» (4η συνεδρίαση – β’ ανάγνωση).

Στη συνεδρίαση παρέστησαν ο Υφυπουργός Αγροτικής Ανάπτυξης και Τροφίμων, κ. Διονύσιος Σταμενίτης, καθώς και αρμόδιοι υπηρεσιακοί παράγοντες.

Η Προεδρεύουσα της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παπαδόπουλος Μιχαήλ (Μιχάλης), Πέτσας Στυλιανός (Στέλιος), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Αυλωνίτης Αλέξανδρος-Χρήστος, Γιαννούλης Χρήστος, Ζαμπάρας Μιλτιάδης (Μίλτος), Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Τζάκρη Θεοδώρα, Φάμελλος Σωκράτης, Κατρίνης Μιχαήλ, Πάνας Απόστολος, Παρασύρης Φραγκίσκος (Φρέντυ), Σταρακά Χριστίνα, Χνάρης Εμμανουήλ, Χριστοδουλάκης Εμμανουήλ (Μανώλης), Μανωλάκου Διαμάντω, Μεταξάς Κωνσταντίνος Βασίλειος, Στολτίδης Λεωνίδας, Συντυχάκης Εμμανουήλ, Μπούμπας Κωνσταντίνος, Χήτας Κωνσταντίνος, Ζεϊμπέκ Χουσεΐν, Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Κόντης Ιωάννης, Δημητροκάλλης Ιωάννης και Παπαϊωάννου Αρετή.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ- ΒΙΛΙΑΛΗ (Προεδρεύουσα της Επιτροπής):** Καλή σας ημέρα, κυρίες και κύριοι συνάδελφοι.

Αρχίζει η συνεδρίαση της Διαρκούς Επιτροπής Παραγωγής και Εμπορίου με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Αγροτικής Ανάπτυξης και Τροφίμων «Διαδικασίες ελέγχου, διοικητικά μέτρα και κυρώσεις στον τομέα των γεωργικών προϊόντων και τροφίμων με Προστατευόμενες Ονομασίες Προέλευσης, Προστατευόμενες Γεωγραφικές Ενδείξεις και Εγγυημένων Παραδοσιακών Ιδιότυπων Προϊόντων».

Βρισκόμαστε στην 4η συνεδρίαση για τη β’ ανάγνωση του νομοσχεδίου και θα ξεκινήσουμε με την ομιλία του Εισηγητή της Πλειοψηφίας, κ. Στύλιου. Παρακαλώ κύριε συνάδελφε, έχετε τον λόγο για 10 λεπτά.

**ΓΕΩΡΓΙΟΣ ΣΤΥΛΙΟΣ (Εισηγητής της Πλειοψηφίας):** Ευχαριστώ, κυρία Πρόεδρε.

Κυρίες και κύριοι συνάδελφοι, σήμερα, με τη β’ ανάγνωση, ολοκληρώνουμε τη συζήτηση του νομοσχεδίου του Υπουργείου Αγροτικής Ανάπτυξης και Τροφίμων με τίτλο «Διαδικασίες ελέγχου, διοικητικά μέτρα και κυρώσεις στον τομέα των γεωργικών προϊόντων και τροφίμων με Προστατευόμενες Ονομασίες Προέλευσης, Προστατευόμενες Γεωγραφικές Ενδείξεις και Εγγυημένων Παραδοσιακών Ιδιότυπων Προϊόντων».

Το είπα κατά την τοποθέτησή μου στην κατ’ άρθρον συζήτηση του νομοσχεδίου, το επαναλαμβάνω και σήμερα εδώ. Το νομοσχέδιο αυτό, σε σημαντικό βαθμό, αφορά την ευθυγράμμιση της Εθνικής μας Νομοθεσίας με τις νέες απαιτήσεις της ΕΕ και ειδικότερα με τον Κανονισμό (ΕΕ)2024/1143. Επιπλέον, το συγκεκριμένο νομοσχέδιο δημιουργεί ένα νέο νομικό πλαίσιο σύμφωνα με τον Κανονισμό (ΕΕ)2017/625.

Θα μπορούσαν, οι διατάξεις αυτές του νομοσχεδίου, να έχουν καθολική εφαρμογή στη χώρα μας μόνο με κάποιες Υπουργικές Αποφάσεις. Ωστόσο, η ηγεσία του Υπουργείου Αγροτικής Ανάπτυξης και Τροφίμων, και ο Υπουργός, επέλεξε να φέρει στη Βουλή το σύνολο των διατάξεων, σεβόμενος την κοινοβουλευτική διαδικασία. Κίνηση που προσδίδει ιδιαίτερο συμβολισμό και αξία στο εν λόγω σχέδιο νόμου. Επιπλέον, δίνει μια μεγάλη αξία και στην Επιτροπή μας, αλλά και στις διαδικασίες που ακολουθεί το Υπουργείο Αγροτικής Ανάπτυξης και η συγκεκριμένη ηγεσία.

Από την ακρόαση των εξωκοινοβουλευτικών προσώπων διαπίστωσα, ως κοινό χαρακτηριστικό, τη θετική γνώμη όλων για το νομοσχέδιο. Ακούσαμε βέβαια και προτάσεις για να έχουμε ακόμα περισσότερους και πιο συστηματικούς ελέγχους ή να αυστηροποιηθεί περισσότερο η νομοθεσία. Νομίζω ότι αυτές οι προτάσεις καλό είναι, πέρα από τη γενική διατύπωση, να εξειδικευτούν και να γίνουν πιο συγκεκριμένες από τους φορείς. Καθόσον γνωρίζω, το Υπουργείο πάντοτε είναι ανοιχτό στη συζήτηση και στο διάλογο. Κάθε θετική πρόταση αξιολογείται, όταν είναι τεκμηριωμένη, και μπορεί να γίνει δεκτή και να υλοποιηθεί.

Όσον αφορά το νομοσχέδιο, ενισχύει τον ΕΛΓΟ «Δήμητρα», ενισχύει τη θέση των ελληνικών γεωργικών προϊόντων ΠΟΠ, ΠΓΕ και ΕΠΙΠ και υποστηρίζει τις ομάδες παραγωγών των προϊόντων αυτών θεσπίζοντας ένα ειδικό σύστημα αναγνώρισης. Επιπλέον, διασφαλίζει την αυθεντικότητα των προϊόντων ΠΟΠ, ΠΓΕ και ΕΠΙΠ προστατεύοντας τους καταναλωτές από απάτες και τους παραγωγούς από τον αθέμιτο ανταγωνισμό. Επίσης, ενισχύει το σύστημα ελέγχου του ΕΛΓΟ «Δήμητρα» καθιστώντας το πιο αποτελεσματικό, ταχύτερο και διαφανές. Επιπροσθέτως, παρέχει λύσεις μέσα από έναν συνδυασμό αυστηρότερων ελέγχων, αναμόρφωσης της διαδικασίας επιβολής κυρώσεων και καλύτερου συντονισμού των αρμόδιων αρχών. Για ποιο λόγο; Διότι δεν είμαστε ικανοποιημένοι από τα αποτελέσματα που έχουμε μέχρι τώρα. Και ένας επιπλέον λόγος είναι ότι πρόκειται για θέματα τα οποία είναι «ζωντανά», πρόκειται για ανοικτά θέματα που βρίσκουν τρόπους και μεθόδους να παρακάμπτουν τη νομοθεσία ή να καταφέρουν, μέσα από νομικές και νομικίστικες διαδικασίες και στρεβλώσεις που υπήρχαν στο νομοθετικό πλαίσιο, να πηγαίνουν είτε σε επιτροπές, είτε στα δικαστήρια και να αποφεύγουν τα πρόστιμα και τους παραβάτες.

Σε αυτό το σημείο, αξίζει νομίζω να κάνω μία επισήμανση, λέγοντας πως όλοι όσοι μίλησαν -και ήταν προς αυτή την κατεύθυνση- θα μπορούσαν και οι ίδιοι να πουν στις ομάδες παραγωγών και στις Διεπαγγελματικές Ενώσεις, να βάλουν οι ίδιοι φίλτρα και ελέγχους για τα μέλη τους τα οποία έχουν μία παραβατική συμπεριφορά και βρίσκονται εκτεθειμένοι σε ελέγχους ξανά και ξανά, αλλά εξακολουθούν να είναι μέλη των διεπαγγελματικών. Θεωρών ότι, διαδικασίες αυτοελέγχου μπορούν να βάλουν και οι ίδιοι. Αρκεί να είναι θετικοί στο διάλογο και να πάρουν και αυτοί πρωτοβουλίες και να μην τα περιμένουμε όλα να γίνουν από το κράτος ή όλα να γίνουν από κάποιους άλλους, από την πολιτική ηγεσία του εκάστοτε Υπουργείου. Το Υπουργείο δείχνει την πολιτική του θέληση και την τόλμη του με το συγκεκριμένο νομοσχέδιο.

Βασικά σημεία του νομοσχεδίου είναι, ο ορισμός της Διεύθυνσης Συστημάτων Ποιότητας Και Βιολογικής Γεωργίας, του ΥΠΑΑΤ, ως αρμόδιας αρχής και σημείο επαφής με την Ευρωπαϊκή Επιτροπή. Ο ορισμός του ΕΛΓΟ «Δήμητρα», ως αρμόδιας αρχής επιβολής κατάλληλων διοικητικών και δικαστικών μέτρων. Η θέσπιση συστήματος παρακολούθησης των συστημάτων ποιότητας από την αρμόδια διεύθυνση, Επιτροπή του ΥΠΑΑΤ, κατόπιν ενημέρωσης από τον ΕΛΓΟ «Δήμητρα», προβλέποντας εισήγηση από τον Οργανισμό ΕΛΓΟ «Δήμητρα» για το εύρος των προστίμων. Απλοποιεί τη διαδικασία υπολογισμού και επιβολής των κυρώσεων με τη θεσμοθέτηση μιας Ενιαίας Επιτροπής για την εξέταση των μη συμμορφώσεων. Εισάγεται ρύθμιση, σύμφωνα με την οποία δίνεται στο εξής η δυνατότητα στον ΕΛΓΟ «Δήμητρα» να υποβάλλει μηνύσεις στις αρμόδιες εισαγγελικές αρχές για αξιόποινες πράξεις που διαπιστώνει στο πλαίσιο άσκησης των καθηκόντων του και να παρίσταται κατά την ποινική προδικασία και δίκη προς υποστήριξη της κατηγορίας. Προβλέπει την κατάργηση και τήρηση ενός σύγχρονου Μητρώου Εγκεκριμένων Επιχειρήσεων και Δικαιούχων χρήσης των ενδείξεων το οποίο θα είναι βέβαια προσβάσιμο από όλους. Ορίζει τις αρμοδιότητες του ΕΛΓΟ «Δήμητρα» στους ελέγχους της παραγωγής, της ποιότητας και της διακίνησης των αγροτικών προϊόντων διασφαλίζοντας διαφάνεια, δικαιοσύνη και αμεροληψία. Καθορίζει τα διοικητικά μέτρα συμμόρφωσης και τα πρόστιμα που επιβάλλονται για παραβάσεις της ενωσιακής και Εθνικής Νομοθεσίας. Σημειώνεται ότι, μέχρι σήμερα, τα διοικητικά μέτρα συμμόρφωσης δεν ορίζονταν στο θεσμικό πλαίσιο, αλλά μόνο στον Κανονισμό Ελέγχου και Πιστοποίησης του ΕΛΓΟ «Δήμητρα», γεγονός που ήταν σημείο να το εκμεταλλευτούν και να το χρησιμοποιήσουν οι δικηγόροι των αντιδίκων και να καταφέρουν έτσι να απαλλάσσονται από καταδίκες και επιβολές προστίμων.

Τι άλλο κάνει το νομοσχέδιο; Προβλέπει μία Ενιαία Επιτροπή για όλες τις παραβάσεις, η οποία είναι υπεύθυνη για την εκτίμηση και την επιβολή των προστίμων. Περιγράφει αναλυτικά τη διαδικασία εκτίμησης των προστίμων και το χρονοδιάγραμμα εφαρμογής κάθε σταδίου. Η Επιτροπή ακολουθεί συγκεκριμένη σειρά ενεργειών και αποφασίζει αν θα επιβληθεί πρόστιμο ή όχι. Οι επιχειρήσεις έχουν δικαίωμα ειδικής διοικητικής προσφυγής. Η Γενική Διεύθυνση Οικονομικών του Υπουργείου παρακολουθεί την υλοποίηση των αποφάσεων και την είσπραξη των προστίμων. Το νομοσχέδιο, θεσπίζει σύστημα αναγνώρισης ομάδων παραγωγών προϊόντων ΠΟΠ και ΠΓΕ ειδικά για αυτούς, οι οποίοι είναι ομάδες παραγωγών των προϊόντων με ενδείξεις. Επιπλέον με τον Κανονισμό προσδιορίζει τα κριτήρια με τα οποία μπορούν να συσταθούν αυτές οι ομάδες, διότι με αυτόν τον τρόπο μπορεί να έχουμε μεγαλύτερη εξειδίκευση και καλύτερη προσέγγιση στην αγορά.

Τέλος, σύμφωνα με τον Κανονισμό (ΕΕ)2017/625, ρυθμίζονται οι περιπτώσεις όπου η Αρχή που διενεργεί τον έλεγχο διαπιστώσει μη συμμορφώσεις σε τομέα αρμοδιότητας άλλης Ελεγκτικής Αρχής δίνοντας έτσι τη δυνατότητα δέσμευσης των προϊόντων από την Ελέγχουσα Αρχή. Κάτι που διασφαλίζει, και εξασφαλίζει, το θεσμικό και νομικό πλαίσιο της συνεργασίας διαφορετικών Οργανισμών μεταξύ τους, για παράδειγμα του ΕΦΕΤ με τον ΕΛΓΟ «Δήμητρα». Δεν μπορείς να κάνεις, λοιπόν, τον έλεγχο, να βλέπεις μία παράβαση που είναι στις αρμοδιότητες του ΕΦΕΤ και να μην επικοινωνεί ο ΕΛΓΟ «Δήμητρα» με τον ΕΦΕΤ για την συγκεκριμένη παράβαση. Τώρα υπάρχει το θεσμικό και το νομοθετικό πλαίσιο και δεν δύναται καμία δικαιολογία από κανέναν. Αξίζει να επισημάνω ότι υπάρχει Παράρτημα με αναλυτικό πίνακα και συγκεκριμένα, με τα πρόστιμα και το εύρος των προστίμων.

Συνοψίζοντας, το συγκεκριμένο νομοσχέδιο διασφαλίζει την αποτελεσματικότητα και τη διαφάνεια στους ελέγχους, θωρακίζει την ποιότητα και την αξιοπιστία των ελληνικών προϊόντων, στηρίζει τους παραγωγούς, συμβάλλει στην προστασία των καταναλωτών, ενισχύει την ανταγωνιστικότητα και θωρακίζει την ελληνική οικονομία. Να θυμίσω ότι όταν μιλάμε για προϊόντα με ενδείξεις, για τα ΠΟΠ και τα ΠΓΕ, για να πιστοποιηθούν αυτά τα προϊόντα υπάρχει μια συγκεκριμένη διαδικασία, η οποία προβλέπεται αλλά και ελέγχεται από την Ευρωπαϊκή Ένωση. Οι προδιαγραφές έχουν τεθεί από την Ευρωπαϊκή Ένωση. Άρα, ένα προϊόν που πληροί αυτές τις προδιαγραφές καταλαβαίνουμε ότι είναι και πιο δυνατό στην αγορά και είναι ένα στοιχείο μάρκετινγκ για να το χρησιμοποιήσουν οι παραγωγοί μας και να έχουμε πιο ποιοτικά και πιο καλά προϊόντα συνεπώς και πιο πολλά οφέλη για την ελληνική οικονομία, πιο πολλά οφέλη για τους παραγωγούς.

Σας ευχαριστώ πολύ.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ- ΒΙΛΙΑΛΗ (Προεδρεύουσα της Επιτροπής):** Και εμείς σας ευχαριστούμε κύριε συνάδελφε.

Τον λόγο έχει ο Εισηγητής της Μειοψηφίας, κ. Βασίλης Κόκκαλης.

**ΒΑΣΙΛΕΙΟΣ ΚΟΚΚΑΛΗΣ (Εισηγητής της Μειοψηφίας):** Σας ευχαριστώ. Κυρίες και κύριοι συνάδελφοι, δεν είναι ούτε σήμερα ο Υπουργός εδώ, πιστεύω βέβαια αύριο πως θα είναι, για να μας εξηγήσει αυτό που είπε στην πρώτη συνεδρίαση ότι παίρνει υπό την εποπτεία του τον ΟΠΕΚΕΠΕ. Τι να ήθελε να πει; Ούτως ή άλλως, βάσει του νόμου, ο ΟΠΕΚΕΠΕ είναι υπό την εποπτεία του Υπουργείου Αγροτικής Ανάπτυξης. Μπήκε από τον Υπουργό σε επιτήρηση;

Κυρίες και κύριοι συνάδελφοι, το είπαμε από την πρώτη στιγμή και το λέγαμε από το 2020, και σκοπίμως αναφέρω το 2020 -σας μοίρασα ένα σημείωμα, το λέμε και τώρα- ότι πρέπει να μπει τάξη στο θέμα της ασφάλειας τροφίμων, στον έλεγχο για την ασφάλεια τροφίμων, στον έλεγχο για τα ΠΟΠ, ΠΓΕ κλπ. Λέγαμε ότι υπάρχει αλληλοεπικάλυψη αρμοδιοτήτων, διπλές αρμοδιότητες σε πολλά σημεία, ότι υπάρχει πανσπερμία διατάξεων με αποτέλεσμα να υπάρχει ανασφάλεια δικαίου. Αυτή η ανασφάλεια δικαίου, επιτείνεται από αυτό το νομοσχέδιο. Άκουσα και τον Υπουργό και τον Υφυπουργό, να λένε ότι είναι διαφορετικοί οι έλεγχοι.

Σας είπα και στην προηγούμενη συνεδρίαση, ότι θα προσκομίσω έγγραφα για το τι ελέγχει ο ΕΦΕΤ και τι ελέγχει ο ΕΛΓΟ. Και διαβάζω. Ένα υπόδειγμα για έκθεση ελέγχου του Υπουργείου Αγροτικής Ανάπτυξης και Τροφίμων, Ελληνικός Γεωργικός Οργανισμός «ΔΗΜΗΤΡΑ». Ενδεικτικά, ελέγχει την προμήθεια λοιπών πρώτων υλών και τις εισκομίσεις αγορών γάλακτος. Για να δούμε, μήπως, ο ΕΦΕΤ δεν το ελέγχει αυτό; Μπορεί να κάνουμε λάθος, κ. Χνάρη. Προσεκτικά διαβάζουμε εκεί που λέει «ιχνηλασιμότητα». Σύστημα συσχέτισης, ποιοτικής και ποσοτικής, πρώτων βοηθητικών υλών. Παραλαβή πρώτων υλών. Ελέγχουν τα ίδια; Δύο υπηρεσίες. Το καταθέτω στα πρακτικά για να είναι στη διάθεσή σας.

Δεύτερον, οι διατάξεις οι οποίες προβλέπουν και τιμωρούν, σύμφωνα με τον ΕΦΕΤ, είναι πολύ πιο αυστηρές σε σχέση με τις διατάξεις που έχουν να κάνουν με τον ΕΛΓΟ. Αυτό έχει ως αποτέλεσμα να ευνοεί τον παραβάτη και να επιτείνεται η ανασφάλεια δικαίου.

Τρίτον, πολύ πιο σημαντικό και έρχομαι σε αυτό που σας έχω μοιράσει. Το 2020 ψηφίστηκε ένας νόμος, όταν Υπουργός ήταν ο κ. Βορίδης. Ο τίτλος του άρθρου ήταν σχετικά με τη μη συμμόρφωση ως προς τη σήμανση της χώρας καταγωγής και τη χρήση ενδείξεων ΠΟΠ. Σωστά; Ποιος είναι ο τίτλος του σημερινού; Σχεδόν ο ίδιος. Άρα, έχουν το ίδιο αντικείμενο. Δεν μπορεί να πει κανείς ότι είναι διαφορετικό. Τουλάχιστον, να συμφωνήσουμε. Για να δούμε, τι προέβλεπε ο νόμος του 2020 και συγκριτικά πού καταλήγουμε τώρα. Για να δείτε ότι στην καλύτερη των περιπτώσεων υπάρχει μια αισχρή νομοθέτηση. Γι’ αυτό και είπαμε, πάρτε το πίσω, είναι αισχρή, κάκιστη νομοθέτηση. Τι συνιστά μη συμμόρφωση με ΠΟΠ; Συνιστά, πρόθεση, παραγωγή, εισαγωγή, εξαγωγή, διακίνηση, επισήμανση, μη πρόθεση, μη τήρηση των προδιαγραφών με προώθηση κατάρτιση.

Μέτρα το 2020, πρώτον ο περιορισμός, η απαγόρευση διάθεσης τροφίμων. Αναστολή λειτουργίας ή μέρος των δραστηριοτήτων της επιχείρησης τροφίμων, προσωρινή η οριστική ανάκληση της άδειας. Δημοσιοποίηση. Τι ζητούσαν οι φορείς; Δημοσιοποίηση των στοιχείων της επιχείρησης και των επίμαχων προϊόντων για την προστασία του δημοσίου συμφέροντος. Προσέξτε, ως διοικητικό μέτρο. Προέβλεπε και ποινικό, να δημοσιοποιεί ο εισαγγελέας. Δύο, δικλείδες ασφαλείας χάριν του δημοσίου συμφέροντος. Και συνεχίζω. Διοικητικό πρόστιμο ποσού από 30 έως 300.000 ευρώ. Εάν η επιχείρηση έχει κύκλο εργασιών μεγαλύτερο από 10 εκατομμύρια, τότε το ύψος ανεβαίνει και μόνιμη αφαίρεση του σήματος ΠΟΠ; Επιπλέον, ποινικές κυρώσεις. Έχει δικαίωμα ο ΕΛΓΟ να κάνει μήνυση. Ναι, αλλά αν δεν υπάρχει ποινική διάταξη τι μήνυση να κάνει; Εκτός αν δεν καταργείται, δεν το λέει το νομοσχέδιο. Διαβάσατε εσείς σήμερα στο νομοσχέδιο αυτό που θα σας διαβάσω τώρα που έληγε το 2020; Όποιος με πρόθεση παράγει και παραβιάζει τη διαδικασία του ΠΟΠ τιμωρείται με φυλάκιση τουλάχιστον δύο ετών και με τον «νόμο Φλωρίδη» πιθανόν να πάει και μέσα. Αυτό το καταργεί ο νεότερος νόμος; Ο νεότερος ισχύει ή ο παλιός; **Ο νεότερος. Αν ισχύει ο νεότερος γιατί δεν επαναλαμβάνεται;**

**Επόμενο και πολύ πιο σημαντικό. Τι γίνεται στην «πιάτσα», στην αγορά; Υπάρχει μια εταιρεία, πτωχεύει -είτε εκούσια είτε ακούσια. Τι γίνεται με το πρόστιμο; Ο νόμος του 2020 προέβλεπε γι’ αυτούς που παραβιάζουν τη νομοθεσία των ΠΟΠ -και γι’ αυτό για το οποίο εσείς μας λέτε σήμερα να ψηφίσουμε, μην πείτε ότι είναι διαφορετικό- ότι εκτός από τα νομικά πρόσωπα έχουν ευθύνη και οι μέτοχοι. Στο άρθρο 29 από τις 9.6.2020. Οι υπεύθυνοι που προσδιορίζονται στην περίπτωση, ευθύνονται και με την προσωπική τους περιουσία εις ολόκληρον, μαζί με το οικείο νομικό πρόσωπο για την καταβολή των προστίμων. Αυτή τη διάταξη την είδατε; Εγώ τουλάχιστον, δεν την είδα. Τη διάταξη για τις ποινικές κυρώσεις την είδατε; Όχι. Μια συγκριτική επισκόπηση των δύο νόμων, οι οποίοι ρυθμίζουν το ίδιο αντικείμενο, τεκμαίρει, εξάγει το συμπέρασμα ότι πλέον, όχι απλά γίνονται. Ατιμωρησία. Ενδεικτικό ότι στο νόμο του 2020 το εξαψήφιο 300.000 ευρώ ήταν στο σύνολο των παραβάσεων, σε αυτό τον νόμο για τον οποίο εσείς μας ζητάτε να ψηφίσουμε τώρα, μόνο σε μια περίπτωση. Σε αυτόν τον νόμο που μας ζητάτε να ψηφίσουμε, δεν υπάρχει δημοσιοποίηση των παραβατών. Σε αυτό το νόμο που μας ζητάτε να ψηφίσουμε έχετε ως πρώτη κύρωση την έγγραφη σύσταση. Σε αυτό το νόμο που εσείς μας ζητάτε να ψηφίσουμε, δεν προβλέπονται ποινικές κυρώσεις γι’ αυτόν που νοθεύει το ΠΟΠ, γι’ αυτό που παραβιάζει την προστασία των ΠΟΠ, ΠΓΕ και ΕΠΙΠ προϊόντων. Η απουσία όλων αυτών των διατάξεων είναι προς όφελος των παραβατών ή προς όφελος του δημοσίου συμφέροντος; Γι’ αυτό και λέγαμε -και λέμε και από το 2020 το είπαμε υπάρχει στα πρακτικά- ότι απαιτείται ένας ενιαίος μηχανισμός, μια ενιαία υπηρεσία η οποία θα ελέγχει την ασφάλεια στα τρόφιμα, αλλά και τα ΠΟΠ προϊόντα.**

**Και τέλος, βάζετε σε αυτό το νομοσχέδιο και τη δυνατότητα να υπάρχει ενδικοφανή προσφυγή στον Υπουργό. Ο Υπουργός συνήθως, δεν απαντά σε 20 μέρες -αυτό παίρνει κάποιους μήνες- που ταυτόχρονα σημαίνει ότι ο παραβάτης παίρνει αναστολή. Επίσης, σχετικά με την υποτροπή, δεν έχετε ξεκαθαρίσει -στο Μητρώο που λέτε- τι θα σημαίνει ότι είναι κάποιος «υπότροπος». Εάν θέλετε να γίνει σοβαρή δουλειά πρέπει να ξεκαθαριστεί, διαφορετικά κανείς δεν θα πληρώνει τίποτα κανείς δεν θα είναι υπόλογος.**

**Σας ανέφερα, τρία χαρακτηριστικά παραδείγματα από τα οποία απουσιάζουν κάποιες κυρώσεις, πράγματι ουσιαστικές, και εσείς μας ζητάτε να ψηφίσουμε αυτό το νομοσχέδιο.**

**Ευχαριστώ.**

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ- ΒΙΛΙΑΛΗ (Προεδρεύουσα της Επιτροπής): Ευχαριστούμε κύριε συνάδελφε. Συνεχίζουμε δίνοντας τον λόγο στην κυρία Σταρακά.**

**ΧΡΙΣΤΙΝΑ ΣΤΑΡΑΚΑ (Ειδική Αγορήτρια της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Ευχαριστώ, κυρία Πρόεδρε.

Κύριε Υφυπουργέ κύριοι συνάδελφοι, ξεκινώντας θα ήθελα να πω ότι είναι πάρα πολύ σημαντικό, οι εκπρόσωποι του πρωτογενούς τομέα να τυγχάνουν του καλύτερου δυνατού θεσμικού πλαισίου, γιατί απλούστατα αυτό θα τους επιτρέψει να συνεχίσουν την παραγωγική διαδικασία προϊόντων με τρόπο που θα ενισχύει και τα εισοδήματά τους, αλλά και την επισιτιστική επάρκεια της χώρας μας γενικότερα και έτσι θα κερδίσει και την εμπιστοσύνη του καταναλωτή σε εγχώριο επίπεδο, αλλά και στις παγκόσμιες αγορές.

Η Κυβέρνηση όμως, μετά από 5 χρόνια θητείας, κατά την άποψή μας εξακολουθεί να εφαρμόζει μια αποσπασματική, πρόχειρη και αδιέξοδη πολιτική στον αγροτικό τομέα. Και για να πούμε και 5 πράγματα γενικότερα, σαν να μην έφταναν οι φυσικές καταστροφές, έχουμε την πανώλη, έχουμε την ευλογιά και τις αμέτρητες προκλήσεις της κλιματικής κρίσης για τους αγρότες και τους κτηνοτρόφους, και δυστυχώς η Κυβέρνηση αδυνατεί να λύσει τα τεράστια αυτά προβλήματα του πρωτογενή τομέα, με αδιέξοδες πολιτικές και με χαρακτηριστικό παράδειγμα όσα γίνονται στον ΟΠΕΚΕΠΕ και στον ΟΣΔΕ. Γι’ αυτά θα έχουμε το χρόνο να επεκταθούμε πιο πολύ και να πούμε όλες αυτές τις αδυναμίες, αύριο στην Ολομέλεια.

Αναφορικά τώρα με το εν λόγω νομοσχέδιο, αν και στον τίτλο του μιλάει για προστασία των προϊόντων ΠΟΠ, ΠΓΕ και ΕΠΙΠ, εντούτοις και συγγνώμη κύριε Εισηγητά της Κυβέρνησης, αλλά δεν νομίζω να αποκομίσατε ότι το είδαμε τόσο θετικά και στις προηγούμενες επιτροπές, γιατί βάλαμε μια σειρά από θέματα, αντιθέτως βρήκαμε ότι είναι ελλιπές με κενά, αποσπασματικές και ασαφείς διατάξεις και συμπερασματικά λέμε ότι δημιουργεί περισσότερα προβλήματα από αυτά που φιλοδοξεί να λύσει και ποια είναι αυτά;

Τις ελληνοποιήσεις, τον αθέμιτο ανταγωνισμό, τη νοθεία των ποιοτικών ελληνικών προϊόντων που επηρεάζουν σίγουρα αρνητικά το εισόδημα των αγροτών. Αυτή η κατάσταση δεν επιδρά βέβαια αρνητικά μόνο στο εισόδημα των αγροτών, αλλά και στο εισόδημα των καταναλωτών και ενισχύει τον πληθωρισμό της απληστίας, εξαιτίας της αισχροκέρδειας ένα άλλο μεγάλο θέμα που έχει γίνει πλέον μόνιμο φαινόμενο στη χώρα μας.

Συνεπώς είναι απολύτως αναντίστοιχο με τις προσδοκίες των καιρών, αλλά και τις προσδοκίες των αγροτών, εγείροντας μάλιστα και τις σοβαρές αντιδράσεις -όπως το είδατε και εσείς- των φορέων που ήταν σε αυτή εδώ την Αίθουσα, τόσο κατά το στάδιο της δημόσιας διαβούλευσης όσο και στο στάδιο της ακρόασης. Παρόλα αυτά, από το σύνολο της κριτικής πιστεύουμε ότι εξήχθησαν κάποιοι κοινοί τόποι, τους οποίους θα μπορούσατε να υιοθετήσετε και να προχωρήσετε σε αλλαγές, έτσι ώστε να φέρνατε όλο το νομοσχέδιο σε μια άλλη κατεύθυνση.

Συγκεκριμένα, όσον αφορά το άρθρο 4 και τις αρμόδιες αρχές, το είπε και ο προηγούμενος εισηγητής, θα το επαναλάβουμε και ας γίνουμε κουραστικοί, είναι κοινός τόπος ότι πρέπει να υπάρχει ένας ενιαίος φορέας που θα κάνει τους ελέγχους και θα επιβάλλει τις ποινές και τα πρόστιμα για τους παραβάτες. Δεν είναι δυνατόν άλλος να επιβλέπει, άλλος να ελέγχει, άλλος να κρίνει και άλλος να βάζει τα πρόστιμα. Άρα, τι παρατηρούμε; Έναν κατακερματισμό αρμοδιοτήτων που περιλαμβάνει γραφειοκρατία και ασαφείς διαδικασίες μεταξύ πολλών ελεγκτικών αρχών και στο τέλος πού καταλήγουμε; Σε μια ατιμωρησία των παραβατών και σε μία -το κυριότερο- ανασφάλεια δικαίου προς τους πολίτες.

Στο άρθρο 5, η ένταξη στο σύστημα ελέγχου του ΕΛΓΟ «Δήμητρα» να γίνεται μόνο με καταβολή παράβολου υπέρ του δημοσίου, όπως είπαμε, ώστε να αποφεύγεται η άσκοπη διοικητική επιβάρυνση στις υπηρεσίες.

Περνώντας στα υπόλοιπα άρθρα από 8 μέχρι 12, που είναι περί των ελέγχων -και λέμε πάλι και το τονίζουμε ότι είναι σημαντικό να γίνονται ολοκληρωμένοι έλεγχοι σε όλη την αλυσίδα. Η Πολιτεία πρέπει να δράσει με νέους τρόπους, βασιζόμενη σε ένα καινούργιο βελτιωμένο θεσμικό πλαίσιο με την χρήση σύγχρονων μέσων την ανάλυση κινδύνων και τους στοχευμένους ελέγχους -και δόξα τον Θεό μας δίνεται αυτή η δυνατότητα.

Η μέθοδος διενέργειας των ελέγχων πρέπει να γίνει πιο ολοκληρωμένη και όχι αποσπασματική όπως είναι σήμερα. Πιο συγκεκριμένα, ο έλεγχος για ένα προϊόν ή τρόφιμο αφού πραγματοποιηθεί σε ένα οποιοδήποτε στάδιο της αλυσίδας παραγωγής, μεταποίησης, διακίνησης και πώλησής του, θα πρέπει να επεκτείνεται με την εφαρμογή της ιχνηλασιμότητας που παρέχει η τεχνολογία πλέον και με πολύ χαμηλό κόστος. Να επεκτείνεται παντού, από το χωράφι στο ράφι, ώστε να εξυγιαίνεται όλη η αλυσίδα.

Σε αυτό το πλαίσιο θα πρέπει να προβλεφθεί η έκδοση Υπουργικής Απόφασης που θα περιλαμβάνει τη διαφορετικότητα κάθε προϊόντος και τον έλεγχο σε κάθε ένα ξεχωριστά. Και αυτό γιατί αλλιώς ελέγχονται οι ελιές, αλλιώς το γάλα, αλλιώς το κρασί. Κάτι που τόνισε χαρακτηριστικά κατά την ακρόαση των φορέων, η εκπρόσωπος της Διεπαγγελματικής Οργάνωσης Επιτραπέζιας Ελιάς. Άρα, να οριστεί σε τι συνίσταται το κόστος των ελέγχων και των δειγματοληψιών, πώς προσδιορίζεται και από ποιον και πώς, τελικά, καταλογίζεται στον ελεγχόμενο. Το ίδιο και με τους ελεγκτές. Να ξέρουμε πώς θα επιλεγούν αυτοί οι άνθρωποι, με τι κριτήρια και τι ειδικότητα θα έχουν.

Μιλήσατε περί υπεύθυνης πολιτικής στάσης. Φυσικά και είναι υπεύθυνο να ζητάμε την πρόσληψη προσωπικού, όσο κι αν ακούγεται τετριμμένο. Υπάρχουν 20 ελεγκτές για 2.000 επιχειρήσεις, όπως μας ενημέρωσε ο Σύλλογος Εργαζομένων. Είναι απαράδεκτο και μη λειτουργικό, κάτι που επιβεβαίωσε και ο Αντιπρόεδρος του ΕΛΓΟ. Οι λιγοστοί πλέον υπάλληλοι είναι κυριολεκτικά απεγνωσμένοι και εμείς πάμε τώρα να τους επιβαρύνουμε με άλλες αρμοδιότητες. Άρα, απαιτούνται άμεσες προσλήψεις. Και πρέπει εσείς να βρείτε τον τρόπο με ποιο τρόπο θα γίνουν άμεσες. Είναι υπεύθυνο, τόσο ως προς τους υπάρχοντες εργαζόμενους αλλά και για την ευστάθεια του συστήματος των ελέγχων ώστε να μην καταρρεύσει.

Όσον αφορά, στα υπόλοιπα άρθρα για τα πρόστιμα. Δύο είναι τα σημεία-κλειδιά. Η γρήγορη επιβολή και η δημοσιοποίηση των ποινών. Συμφωνούμε για τη δημοσιοποίηση, εφόσον αυτή δεν προσκρούει στις ρυθμίσεις περί προσωπικών δεδομένων. Οι κυρώσεις, λοιπόν, θα πρέπει να εφαρμόζονται άμεσα καθώς σήμερα προβλέπεται η διαδικασία επιβολής των ποινών, αλλά όχι η προθεσμία για την καταβολή αυτών προς τους παραβάτες, ενώ, επαναλαμβάνω, η δημοσιοποίηση των ποινών θα λειτουργεί αποτρεπτικά και προς τους άλλους. Όσον αφορά την ουσία τους, πρέπει να αξιολογηθεί εκ νέου η κλιμάκωση των προστίμων με επίκεντρο αυστηρότερες ποινές για τη συμμόρφωση των επιχειρήσεων. Αυτονόητα μέτρα, όπως η έγγραφη σύσταση προς την επιχείρηση, που ισχύει και σήμερα, περισσότερο απαξιώνουν την έννοια των διοικητικών κυρώσεων παρά οτιδήποτε άλλο.

Σχετικά με τις ομάδες παραγωγών που αναφέρονται στο άρθρο 16, νομίζω. Δεν είναι θετικό το γεγονός πως σε κανένα σημείο δεν γίνεται αναφορά Στους Αγροτικούς Συνεταιρισμούς οι οποίοι διαθέτουν ευρεία γκάμα προϊόντων ΠΟΠ. Να συμπεριληφθούν, λοιπόν, και οι Αγροτικοί Συνεταιρισμοί μαζί με τις ομάδες παραγωγών.

Για τις εξουσιοδοτικές διατάξεις, όλοι γνωρίζουμε ότι νομοσχέδια που παραπέμπουν σε υπερβολικό αριθμό Υπουργικών Αποφάσεων με αόριστο χρονοδιάγραμμα, αν μη τι άλλο, καθίστανται ουσιαστικά ανεφάρμοστα. Μια τέτοια διάταξη έχουμε στο σημερινό νομοσχέδιο και πρέπει να προβλεφθούν όλες οι συγκεκριμένες προθεσμίες, ώστε να ρυθμίζεται το μεγαλύτερο μέρος των ζητημάτων που περιλαμβάνει το νομοσχέδιο σε συγκεκριμένο χρονικό διάστημα και να μπορεί να εφαρμοστεί άμεσα. Ολοκληρώνω με τον πίνακα παραβάσεων, τα μέτρα συμμόρφωσης και τα πρόστιμα. Τα πρόστιμα πρέπει να καθοριστούν, να είναι συγκεκριμένα και όχι με μορφή εύρους, «από έως», ενώ είναι απαραίτητο να διευκρινιστούν οι συντελεστές που καθορίζουν το ύψος τους, αλλά και ο τρόπος υπολογισμού τους.

Κύριε Υφυπουργέ, συμπερασματικά πραγματική ασφάλεια δικαίου θα επέλθει μόνο εάν υιοθετηθεί η νομοθετική παράδοση, η συνταγματική παράδοση, η οποία ισχύει και σε άλλες έννομες τάξεις, όπως είναι η Γερμανική σύμφωνα με την οποία σε κάθε ρυθμιστικό αντικείμενο αντιστοιχεί ένας μόνο νόμος ώστε να γνωρίζει ο πολίτης που πρέπει να ανατρέξει και να πληροφορηθεί τα δικαιώματα και τις υποχρεώσεις του. Η λογική των μικρών σταθερών βημάτων, όπως μας είπε ο Υπουργός, μέχρι να φτάσουμε στο ζητούμενο σε αυτή την περίπτωση εδώ δεν συνιστάται. Απαιτούνται θαρραλέες, στιβαρές και ολοκληρωμένες νομοθετικές δράσεις που θα απαντούν συνολικά στο πρόβλημα και όχι πασαλείμματα.

Όσον αφορά για την ψήφιση δηλώνουμε και πάλι την επιφύλαξη μας.

Ευχαριστώ.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ- ΒΙΛΙΑΛΗ (Προεδρεύουσα της Επιτροπής):** Εμείς ευχαριστούμε κυρία συνάδελφε. Ενώ τώρα τον λόγο έχει ο Ειδικός Αγορητής του Κομμουνιστικού Κόμματος Ελλάδος θα αλλάξουμε λίγο τη σειρά γιατί ζήτησε ο κ. Κόντης να προηγηθεί διότι είναι Εισηγητής και σε άλλο νομοσχέδιο του Υπουργείου Οικονομικών που σε λίγο συζητείτε.

Έχετε τον λόγο κύριε Κόντη.

**ΙΩΑΝΝΗΣ ΚΟΝΤΗΣ** **(Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ κυρία Πρόεδρε. Ευχαριστώ και τον συνάδελφο από το ΚΚΕ που μου παραχώρησε τη σειρά, καθώς και τους άλλους συναδέλφους.

Κύριε Υπουργέ, κυρίες και κύριοι συνάδελφοι, θα είμαι σύντομος γιατί αντικαθιστώ λόγω κωλύματος τον Αγορητή μας. Ο βασικός μας προσανατολισμός στο νομοσχέδιο αυτό είναι σίγουρα να υπάρξει ένας ενιαίος φορέας, ο οποίος θα ελέγχει και θα επιβάλει ποινές, κυρώσεις και θα είναι απόλυτα αρμόδιος για την παρακολούθηση της διαδικασίας αυτής, θα είναι αρμόδιος για την απονομή του τίτλου στα ΠΟΠ προϊόντα, της υπεράσπισής του και των γεωγραφικών χαρακτηριστικών και περιοχών που διέπουν τα προϊόντα μας.

Παρακολουθούμε, τόσα χρόνια, να υφαρπάζουν τίτλους δικούς μας από το εξωτερικό διάφοροι επιτήδειοι. Κάποτε θυμάμαι στην Αμερική είχε έγινε μεγάλο θέμα με ένα γιαούρτι. Ένας Τούρκος που έκανε τον τσοπάνη, ο οποίος έγινε νούμερο 1, έγινε φίρμα στην Αμερική στα γιαούρτια Greek yogurt το έλεγε, και είχε υποκλέψει από τη ΜΕΒΓΑΛ -αν θυμάμαι καλά- ακόμα και τον τρόπο παραγωγής του γιαουρτιού και τα βιομηχανικά σχέδια. Πρέπει να είμαστε πολύ αυστηροί σε όλα αυτά. Πρέπει να προστατεύσουμε τα προϊόντα μας. Δεν είναι μόνο η φέτα, είναι και άλλες ονομασίες προέλευσης όπως είναι και τα επιτόπια καλάθια της Λήμνου, οι ελιές μας, οτιδήποτε παράγουν με κόπο οι παραγωγοί μας οι οποίοι σήμερα υποφέρουν. Θα πρέπει να το προστατεύσουμε και να το προωθούμε. Να δουλέψουμε πάνω στην προώθησή του όμως και να είμαστε σίγουροι ότι δεν θα μπορέσουν να μπουν άλλοι να υποκλέψουν τους τίτλους και τα προϊόντα μας. Βέβαια, εδώ είδαμε τους Τούρκους να υφαρπάζουν τον τίτλο «Aegean» και να φτιάχνουν το «Turk Aegean» και δεν μπόρεσε να κάνει κανείς τίποτε. Θα πρέπει να είμαστε πλέον σε εγρήγορση, σε ετοιμότητα και να προηγούμαστε του κάθε υφαρπάζοντος και του κάθε ένα που έχει πρόθεση να υφαρπάξει. Για εμάς, αν είναι ο φορέας η Δήμητρα ή κάποιος άλλος φορέας τώρα θα πρέπει να ψηφίζει -σχετικά με το άρθρο 15- να έχει συμμετοχή σε αποφάσεις και θα πρέπει να δημιουργηθεί και να στελεχωθεί καλύτερα.

Θα μιλήσουμε και στην συνεδρίαση στην Ολομέλεια, με λεπτομέρειες. Δεν θέλω να καταχραστώ άλλο τον χρόνο που μου παραχώρησαν οι συνάδελφοι. Παραμένουμε με επιφύλαξη για την Ολομέλεια.

Σας ευχαριστώ πολύ.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ- ΒΙΛΙΑΛΗ (Προεδρεύουσα της Επιτροπής):** Και εμείς σας ευχαριστούμε κύριε συνάδελφε. Συνεχίζουμε με τον Ειδικό Αγορητής του ΚΚΕ, κ. Μεταξά. Παρακαλώ κύριε συνάδελφε, έχετε τον λόγο.

**ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ (Ειδικός Αγορητής της Κ.Ο. του Κ.Κ.Ε.):** Ευχαριστώ πολύ, κυρία Πρόεδρε.

Κυρίες και κύριοι, στη σημερινή τοποθέτηση θα σταθώ λίγο παραπάνω, κατά τη γνώμη μας, στην ουσία των διατάξεων που συζητάμε, ξεκινώντας με την διαπίστωση πως από τη μέχρι τώρα συζήτηση και τις τοποθετήσεις των Υπουργών, έχει γίνει καθαρό ότι στρατηγικός στόχος του συγκεκριμένου νομοσχεδίου σας είναι η λεγόμενη «εξωστρέφεια». Τι σημαίνει εξωστρέφεια στη δική σας πολιτική αντίληψη; Είναι το πώς θα ενισχυθεί η κερδοφορία των μεγάλων ομίλων, οι οποίοι έχουν κατά κύριο λόγο εξαγωγικό προσανατολισμό. Παράγουν για εξαγωγή. Δικός τους είναι ο στόχος της εξωστρέφειας και το κράτος σας έρχεται να τον υπηρετήσει.

Εμείς τα αναδεικνύουμε όλα αυτά, γιατί πρέπει να γνωρίζει ο λαός τι κρύβεται πίσω από εύηχες φράσεις, όπως η εξωστρέφεια και κυρίως ποιος ωφελείται και ποιος «πληρώνει το μάρμαρο». Να αντιλαμβάνεται ο εργαζόμενος, ο επαγγελματίας, ακόμα και ο ίδιος ο αγρότης, ο βιοπαλαιστής αγρότης, που παράγει τη πρώτη ύλη γιατί όταν πηγαίνει στο σούπερ μάρκετ, αντί για φέτα αναγκάζεται να αγοράζει και να τρώει λευκό τυρί, αντί για ελαιόλαδο διάφορα σπορέλαια, και ούτω καθεξής. Δικά σας στοιχεία. Η εγχώρια πώληση φέτας έχει συνεχή μείωση. Μόνο το 2022 η μείωσή της έφτασε στο 9,5% και την ίδια στιγμή, το λεγόμενο λευκό τυρί, είχε αύξηση 15%. Αντίστοιχα είναι τα στοιχεία και για τα άλλα ΠΟΠ προϊόντα.

Όσο η παραγωγή οργανώνεται από τα μονοπώλια, η ικανοποίηση των αναγκών του λαού θα είναι στο περιθώριο, γιατί αυτό επιβάλλει η κερδοφορία τους. Και οι συνέπειες δεν αφορούν μόνο το τελικό εμπόρευμα, αυτό που βρίσκουμε στο ράφι. Αφορά και την οργάνωση της ίδιας της αγροτικής παραγωγής. Γιατί την ίδια στιγμή που οι όμιλοι θησαυρίζουν, όσοι αγρότες και κτηνοτρόφοι καταφέρνουν να μείνουν στη παραγωγή, παράγουν με όρους που συνεχώς επιδεινώνονται. Τα στοιχεία αυτά, υπάρχουν. Στην προβατοτροφία, που παράγει το βασικό συστατικό της φέτας που ανέφερα πριν, οι εκμεταλλεύσεις από το 2012 μέχρι το 2022 μειώθηκαν κατά 37,5%, ενώ ο αριθμός των προβάτων κατά 20%. Την ίδια στιγμή έχει επιταχυνθεί η συγκέντρωση της παραγωγής με αύξηση των μεγάλων εντατικών εκμεταλλεύσεων. Σχεδόν το 50% του προϊόντος της φέτας παράγεται από 4-5 μονοπώλια.

Αυτά είναι τα αποτελέσματα της πολιτικής σας, αυτή είναι η στόχευσή σας, η συγκέντρωση. Και το παρόν νομοσχέδιο κινείται σε αυτή τη λογική, όπως για παράδειγμα το άρθρο για τις ομάδες παραγωγών. Μια συγκέντρωση, που σχεδιάζεται από τους μεγάλους ομίλους με βάση την κερδοφορία τους. Η συγκέντρωση δεν γίνεται με κριτήριο την εξασφάλιση ικανοποιητικού εισοδήματος για τον συνεταιρισμένο αγρότη ή την εξασφάλιση της διατροφής του λαού με φτηνά και ποιοτικά προϊόντα, που αποτελεί και τη δική μας βασική προτεραιότητα. Τελικά, κριτήριο είναι να μαζέψει ο «μεγάλος» το αγροτικό προϊόν που ακόμα παράγεται από τους πολλούς μικρούς. Και αυτό γίνεται μέσω της εξόντωσης των μικρών παραγωγών και γίνεται μέσω πολλών δρόμων. Για παράδειγμα, μέσω του τραπεζικού δανεισμού. Έρχονται οι τράπεζες, που έχουν και οργανική σχέση με τα μονοπώλια των τροφίμων, και βάζουν τη θηλιά στο λαιμό του κάθε αγρότη, που μπορεί να είναι στον Συνεταιρισμό. Βάζουν όμως θηλιά και στο λαιμό του κάθε Συνεταιρισμού. Οι ομάδες παραγωγών στραγγαλίζονται στον ανταγωνισμό με τα μονοπώλια και κατόπιν έρχεστε εσείς και μιλάτε για ρύθμιση των αγροτικών χρεών, όπως έκανε ο κ. Μητσοτάκης από τη Διεθνή Έκθεση Θεσσαλονίκης. Κανονικά θα έπρεπε να διαγραφούν όλοι οι τόκοι και τα πανωτόκια και ανάλογα με τι έχει πληρώσει ο καθένας ακόμα και μέρος του κεφαλαίου. Ορισμένοι μάλιστα αγρότες θα έπρεπε να πάρουν και επιστροφή χρημάτων γιατί έχουν πληρώσει πολύ πολύ παραπάνω. Αλλά από ποιον θα πάρουν τα ρέστα, από τα funds, που με την πολιτική όλων σας, έχετε φροντίσει να αγοράσουν τα δάνεια; Θηλιά, λοιπόν, στο λαιμό από τις τράπεζες και σκοινί η χορηγία από τις εκάστοτε κυβερνήσεις.

Συγκέντρωση, με την έννοια της οργάνωσης της παραγωγής, σε μαζική κλίμακα, θα μπορούσε να γίνει και να είναι προς όφελος του αγρότη με την αξιοποίηση των τεχνολογικών δυνατοτήτων της εποχής. Γιατί δε θα μπορούσε να σχεδιάζεται από το κράτος η παραγωγή με βάση τις ανάγκες του λαού, να σχεδιάζεται η πρόληψη των φυσικών καταστροφών, η συλλογική καλλιέργεια, να εξασφαλίζονται φθηνές βιομηχανικές εισροές, να μπορεί ο αγρότης και ο κτηνοτρόφος να πάνε και μια δυο εβδομάδες διακοπές, να υπάρχουν στην ύπαιθρο υποδομές υγείας, παιδείας, ψυχαγωγίας, με βάση τις δυνατότητες της εποχής και όχι να αναγκάζεται το κάθε παιδί να κάνει μία και δύο ώρες για να πάει στο σχολείο ή στις διάφορες δραστηριότητες όπως γίνεται σήμερα;

Όλα αυτά θα μπορούσαν και μπορούν να γίνουν. Αυτά, όμως, προϋποθέτουν άλλη οργάνωση της παραγωγής, από μία εργατική εξουσία με κοινωνικοποίηση των μονοπωλίων και της γης, με κεντρικό σχεδιασμό και ενταγμένο σε αυτόν τον παραγωγικό συνεταιρισμό των μικρών αγροτών. Έτσι θα μπορεί να αναπτύξει την παραγωγή με κριτήριο την ικανοποίηση των κοινωνικών αναγκών. Μόνο έτσι θα μπορούν να αξιοποιούνται τα επιτεύγματα της επιστήμης και της τεχνολογίας, αλλά και να δοθεί μια τεράστια ώθηση για την παραπέρα ανάπτυξή τους, γιατί θα απαλλαγούν από τα βαρίδια της καπιταλιστικής οικονομίας.

Δείτε για παράδειγμα την εξέλιξη και τις εξελίξεις με την ψηφιοποίηση, την τεχνητή νοημοσύνη, την δυνατότητα ελέγχων real time, ζητήματα που δεν αφορούν μόνο την αγροτική παραγωγή. Στο σύστημά σας όλα αυτά αξιοποιούνται. Μόνο όπου μπορούν να ενισχύσουν το κυνήγι του καπιταλιστικού κέρδους, την εκμετάλλευση των εργαζομένων, την καταλήστευση των φυσικών πόρων. Τι να πρωτοπούμε; Ψηφιακή κάρτα στους χώρους δουλειάς; Το λεγόμενο ψηφιακό κράτος; Την ηλεκτρονική συνταγογράφηση και πολλά άλλα; Την ίδια στιγμή όμως, ένα χρόνο μετά το «έγκλημα στα Τέμπη», παραλίγο να ζήσουμε την ίδια τραγωδία γιατί σε κεντρική γραμμή στην καρδιά της Ελλάδας, στην Πρωτεύουσα, ακόμα δεν υπάρχει τηλεδιοίκηση ETCS και φωτοσήματα.

Λύσεις προς όφελος των αναγκών της πλειοψηφίας της κοινωνίας, των παραγωγών του πλούτου, των εργαζομένων, των επαγγελματιών, των αγροτών, δεν μπορείτε να δώσετε. Το αντίθετο. Η στήριξη των μονοπωλιακών ομίλων απαιτεί το «τσάκισμα» δικαιωμάτων, νέα βάσανα, την καταστροφή των λαϊκών οικογενειών. Το ΚΚΕ απευθύνεται σταθερά στους αγρότες με ένα κάλεσμα αγωνιστικής συμπόρευσης. Έχουν εμπειρία και την πλουτίζουν στο δρόμο του αγώνα καθημερινά. Εκεί για μας βρίσκεται και η πιο αποτελεσματική αντιπολίτευση στην πολιτική της Νέας Δημοκρατίας και τη στρατηγική του κεφαλαίου και της Ευρωπαϊκής Ένωσης.

Σας ευχαριστώ.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ- ΒΙΛΙΑΛΗ (Προεδρεύουσα της Επιτροπής):** Στο σημείο αυτό έγινε η β’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παπαδόπουλος Μιχαήλ (Μιχάλης), Πέτσας Στυλιανός (Στέλιος), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Αυλωνίτης Αλέξανδρος-Χρήστος, Γιαννούλης Χρήστος, Ζαμπάρας Μιλτιάδης (Μίλτος), Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Τζάκρη Θεοδώρα, Φάμελλος Σωκράτης, Κατρίνης Μιχαήλ, Πάνας Απόστολος, Παρασύρης Φραγκίσκος (Φρέντυ), Σταρακά Χριστίνα, Χνάρης Εμμανουήλ, Χριστοδουλάκης Εμμανουήλ (Μανώλης), Μανωλάκου Διαμάντω, Μεταξάς Κωνσταντίνος Βασίλειος, Στολτίδης Λεωνίδας, Συντυχάκης Εμμανουήλ, Μπούμπας Κωνσταντίνος, Χήτας Κωνσταντίνος, Ζεϊμπέκ Χουσεΐν, Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Κόντης Ιωάννης, Δημητροκάλλης Ιωάννης και Παπαϊωάννου Αρετή.

Σας ευχαριστούμε και εμείς κύριε συνάδελφε για τη συνέπεια του χρόνου. Τον λόγο έχει ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Σας ευχαριστώ πολύ, κυρία Πρόεδρε.

Τις επιφυλάξεις μας, ως Ελληνική Λύση, σε κάποια άρθρα τα οποία συγκρούονται μεταξύ τους, και ακούγεται οξύμωρο αυτό, τις έχουμε αναφέρει κατά την προηγούμενη συνεδρίαση. Έχουμε εντοπίσει κάποια άρθρα, τα οποία δεν δίνουν τις δικλείδες ασφαλείας ώστε να υπάρχει ένας πιο ουσιαστικός έλεγχος, σε ό,τι αφορά την ονομασία προέλευσης αλλά και τη γεωργική χρήση των προϊόντων. Μελετώντας κάποια στοιχεία τους τελευταίους μήνες σε ό,τι αφορά και τον ΕΛΓΟ «Δήμητρα», εντοπίστηκαν μια σωρεία υποθέσεων παραβάσεων που ήταν στα συρτάρια του Οργανισμού. Και γιατί έχει γίνει αυτό; Διότι ο Οργανισμός είναι υποστελεχωμένος, χωρίς την απαιτούμενη υλικοτεχνική υποδομή για να ασκήσει αυτούς τους ελέγχους στα αγροτικά και στα κτηνοτροφικά προϊόντα, με αποτέλεσμα να έχει βαλτώσει εδώ και χρόνια. Άρα, μιλάμε για έναν υποβαθμισμένο Οργανισμό, που από τη μία θέλουμε να του δώσουμε κάποιες ευθύνες, χωρίς να έχει δικαίωμα βεβαίως ψήφου -όπως το έχουμε εντοπίσει με την επιτροπή- από την άλλη μιλάμε για τον ΕΛΓΟ «Δήμητρα» όπου αυτός είναι που θα επιβάλλει πρόστιμα σε ό,τι αφορά την γεωργική ένδειξη που είναι το αναφαίρετο δικαίωμα και υποχρέωση κάποιων παραγωγών να το αναδείξουν, γιατί αυτό προσδίδει πραγματικά αξία στο προϊόν.

Κυρία Πρόεδρε και κύριοι συνάδελφοι, από την άλλη μελετώντας τα στοιχεία, έχουμε χαρακτηριστικό περσινό παράδειγμα με τις εξαγωγές και εισαγωγές μήλων, δηλαδή τα μήλα τα οποία εξαγάγαμε ήταν πολύ λιγότερα από πρόπερσι -μιλάμε για 14.000 τόνους, σε σχέση με τους 43.000, λόγω της μη παραγωγής- και όμως στα ράφια των σούπερ μάρκετ εμφανίζονται ως εγχώρια. Άρα λοιπόν, τα προϊόντα εδώ ξεκάθαρα βαφτίζονται ελληνικά. Το ίδιο συμβαίνει και με τα αμνοερίφια κυρίως από τη Ρουμανία και τη Βουλγαρία. Είναι έλεγχοι που έχουν γίνει και στο παρελθόν, είναι ένα πρόβλημα που διαιωνίζεται και συνεχίζεται -όπως ανέφερα χαρακτηριστικά είναι και το μέλι, όπου εκεί δεν υπάρχει επισκοπική έρευνα. Δηλαδή, δεν υπάρχει κατοχύρωση, ανάλογα με τη γύρη που περιέχει το μέλι, για να παίρνει και την ονομασία προέλευσης και να έχει μία αξία και μία ποιότητα το προϊόν. Χαρακτηριστικό παράδειγμα είναι ότι αν 1 κιλό ελληνικό μέλι μπει στα 100 κιλά μέλι, τότε όλο το μέλι θεωρείται, με μεγάλα γράμματα, ελληνικό και οι υπόλοιπες γλυκαντικές ουσίες άλλων χωρών εμφανίζονται με τα ψιλά γράμματα. Άρα, υπάρχει παραπλάνηση του καταναλωτή, υπάρχει μια κοροϊδία σε βάρος του καταναλωτή -συνάμα όμως και σε βάρος του παραγωγού, ο οποίος θέλει να πουλήσει το εγχώριο προϊόν. Η αλήθεια είναι ότι –και το έχουμε ξαναπεί- με τη συνθήκη GATT (Γενική Συμφωνία Δασμών και Εμπορίου) που έχουμε υπογράψει εδώ και πολλές δεκαετίες γίνονται αθρόες εισαγωγές από τρίτες χώρες. Για παράδειγμα πατάτες από την Τουρκία ή την Αίγυπτο, βλέπω ότι ενώ η ντομάτα είναι στο 1,15 ευρώ το κιλό γίνονται ανεξέλεγκτα αθρόες εισαγωγές από τρίτες χώρες, με αποτέλεσμα να μένουν αδιάθετα τα δικά μας προϊόντα, όπως έγινε και με την πατάτα. Θυμάμαι χαρακτηριστικά την περίπτωση με την πατάτα της Άνω Βροντούς στη περιοχή μου, την εκλογική Περιφέρεια των Σερρών, η οποία σάπισε στις αποθήκες γιατί το Κράτος δεν έδειξε την απαιτούμενη μέριμνα, τουλάχιστον να υπάρχει διάθεση στα νοσοκομεία και στον Ελληνικό Στρατό.

Βλέπουμε ότι τα προβλήματα είναι πολλά και συσσωρευμένα στο θέμα του αγροτικού τομέα. Υπάρχουν ελλιπείς έλεγχοι και τα μεγάλα κόλπα από τους επιτήδειους, τα οποία έχουν εντοπίσει κάποιες αρμόδιες υπηρεσίες, αλλά δε μπορούν να ασκήσουν τον ευρύ έλεγχο που θα έπρεπε, έχουν ως αποτέλεσμα οι ομαδοποιημένες παράνομες ελληνοποιήσεις να κρατούν καλά. Να θυμίσω ότι πριν από λίγα χρόνια, αυτή η Κυβέρνηση, είχε βάλει το ίδιο χρώμα σφραγίδας στα αμνοερίφια. Δηλαδή, δεν υπήρχε ξεχωριστός χρωματισμός στη σφραγίδα ανάμεσα στα εισαγωγής και στα αμνοερίφια του εξωτερικού. Μπορεί να διέλαθε της προσοχής ή ενός ουσιαστικού ελέγχου, με αποτέλεσμα ο καταναλωτής δεν έβλεπε από κοντά τη σφραγίδα αν γράφει Ρουμανία ή Βουλγαρία ή οτιδήποτε και αγόραζε ένα αμνοερίφιο ως ελληνικό που μόνο ελληνικό δεν ήταν.

Όμως, αν δει κάποιος τα στατιστικά σε ότι αφορά τα φρούτα και τα λαχανικά στα οποία είχαμε μειωμένη εξαγωγή, λόγω μικρής παραγωγής το 2023 σε σχέση με το 2022 και παρόλα αυτά δεν είχαμε ποτέ ελλείψεις ελληνικών φρούτων και λαχανικών στα σούπερ μάρκετ. Άρα, τι συμβαίνει εδώ; Συμβαίνει -και είναι ηλίου φαεινότερο- ότι τα βαφτίζουν ως ελληνικά. Δηλαδή, υπάρχει ένα κύκλωμα που το γνωρίζει ο καθείς.

Στο άρθρο 23, με τις καταργούμενες διατάξεις, ο νομοθέτης καταργεί το δικαίωμα της δημιουργίας των ομάδων παραγωγών, όπως προβλέπεται στο άρθρο 37 και 38 του ν.4384/2016 και του Κανονισμού (ΕΕ) 2013/1305. Οι ομάδες αυτές, οι οποίες ενώ είναι νομικές οντότητες των Συνεταιρισμών και συνεργάζονται μεταξύ τους, αποτελούνταν κυρίως από παραγωγούς και μεταποιητές του προϊόντος. Έργο τους ήταν η προστασία, η διαχείριση και η προώθηση των Προϊόντων Ονομασίας Προέλευσης και των Προϊόντων Γεωγραφικής Ένδειξης, αλλά και αυτά τα ιδιαίτερα προϊόντα. Ωστόσο, ενώ ο νομοθέτης αναφέρει ότι καταργεί το άρθρο 38 -που αφορά ουσιαστικά στις αρμοδιότητες των ομάδων- δεν καταργεί το άρθρο 37 και έτσι διαπιστώνετε μία αντίφαση. Ταυτόχρονα, στο παρόν σχέδιο νόμου συντάσσεται διάταξη –και συγκεκριμένα το άρθρο 16 με τίτλο «Αναγνώριση ομάδων παραγωγών προϊόντων με Προστατευόμενη Ονομασία Προέλευσης και Προστατευόμενη Γεωγραφική Ένδειξη»- με τις ίδιες αρμοδιότητες που ορίζει το άρθρο 38 το οποίο προτείνετε για κατάργηση.

Συνεπώς, μιλάμε για ένα οξύμωρο σχήμα στο παρόν σχέδιο νόμου. Μιλάμε για την κατάργηση των ομάδων και των αρμοδιοτήτων τους και ταυτόχρονα προβλέπουμε τη δημιουργία τους. Εδώ, ανοίγουμε τώρα ένα πολύ μεγάλο κεφάλαιο σε ότι αφορά τη σωστή νομοθετική βάση και το σωστό νομοθετικό πλαίσιο που πρέπει να έχουν οι Συνεταιρισμοί, οι οποίοι σίγουρα είχαν αμαρτίες και ατασθαλίες, αλλά έπρεπε αυτούς να τους υποστηρίξουμε με ένα πιο ισχυρό νομοθετικό πλαίσιο. Αν το Συνεταιριστικό Κίνημα προστατευτεί και γίνουν μικροί και ευέλικτοι Συνεταιρισμοί κατά τα ιταλικά, γαλλικά ή ισπανικά πρότυπα, θα έχουμε απτά αποτελέσματα για να στηριχθεί ο μικρός αγρότης.

Επιπλέον, ένα χαρακτηριστικό παράδειγμα ακόμη και στην ελληνική φέτα, η οποία πολλές φορές κινδύνεψε και κινδυνεύει ακόμη από χώρες όπως η Χιλή ή η Ισλανδία. Μάλιστα, για αυτό δώσαμε και μία μάχη και με τον Ευρωβουλευτή μας Μανώλη Φράγκο στα έδρανα του Ευρωπαϊκού Κοινοβουλίου στην Κομισιόν. Αυτό, όπως και με το ελαιόλαδο, διαιωνίζεται. Αλλά το χαρακτηριστικό είναι η φέτα που έχει ονομασία προέλευσης από τον 17ο αιώνα και σημαίνει τεμαχισμό του τυριού. Πολλές φορές σφετερίζονται τη φέτα που αποτελεί το 10% της συνολικής εξαγωγής των αγροτικών προϊόντων, αλλά και το 40%της εξαγωγής των τυροκομικών προϊόντων. Η φέτα είναι ένα πολύ ισχυρό όνομα για την Ελλάδα που πρέπει να το στηρίξουμε με ελέγχους, διότι άλλα κράτη σφετερίζονται την ονομασία και εμείς «τρέχουμε» στα δικαστήρια. Το θέμα είναι ότι θα πρέπει να γίνονται έλεγχοι για το αν πραγματικά είναι ένα ελληνικό ή όχι τυρί και ούτω καθεξής.

Επίσης, να ασκήσουμε το δικαίωμα που μας δίνει η Ευρωπαϊκή Ένωση -και που εμείς, ως Ελληνική Λύση, το λέμε συνέχεια- ότι θα πρέπει να γίνεται ένας ουσιαστικός έλεγχος σε ότι αφορά τον αριθμό ψεκασμών για φρούτα και λαχανικά. Αλλά να μπει και ο αντίστοιχος φόρος του διοξειδίου του άνθρακα που μας δίνει δικαίωμα η Ευρωπαϊκή Ένωση για τις εκπομπές ρύπων, αλλά και για τους ψεκασμούς, όπως το σύστημα Eparel που είναι ένα συγκεκριμένο σύστημα ψεκασμών σε ότι αφορά τα μήλα και τα πορτοκάλια. Φανταστείτε ότι ένα πορτοκάλι έχει μόνο 4 ψεκασμούς, ενώ ένα μήλο έχει πάνω από 14, δηλαδή είναι πολύ εύκολο να θεσπιστούν κάποιοι όροι. Επίσης, ανεξέλεγκτη είναι η κατάσταση από κάποια φυτοφάρμακα που χρησιμοποιούνται για την ελληνική παραγωγή, διότι είναι φθηνότερα στο κόστος και με τις «ευλογίες» κάποιων γεωπόνων, χωρίς να έχουν το απαιτούμενο ISO ελέγχου ποιότητας, έρχονται από τις γειτονικές χώρες και κυρίως από τρίτες χώρες, αλλά και από τη Βουλγαρία.

Συνεπώς, όλα αυτά τα οποία πάμε να θεσπίσουμε σήμερα, δεν είναι ουσιαστικά. Και αυτό διότι, όταν μία αρμόδια υπηρεσία είναι υποστελεχωμένη ή όταν μέσα σε αυτή την επιτροπή δεν έχει δικαίωμα ψήφου ο ίδιος ο ελεγκτικός μηχανισμός -θα ασκεί τον έλεγχο για την τήρηση των απαιτούμενων διαδικασιών, θα προτείνει τις κυρώσεις προς την επιτροπή, αν πρέπει να αφαιρεθεί το σήμα- ο ίδιος ο ΕΛΓΟ «Δήμητρα», ο οποίος πρέπει να ασκεί αυτόν τον εποπτικό έλεγχο. Από την άλλη όμως δεν θα έχει το δικαίωμα της ψήφου, άρα είναι δώρο άδωρο, είναι ένα οξύμωρο σχήμα, όπως είπαμε και σε κάποια άρθρα, τα οποία συγκρούονται μεταξύ τους.

Γι’ αυτό και εμείς πιστεύουμε ότι η προσπάθεια είναι σισύφειος. Κύριε Υπουργέ, να σας θυμίσω ότι πριν από λίγους μήνες, αν θυμάμαι καλά, σε μια δήλωσή σας είχατε πει πως έχουν αυξηθεί κατά 53%, όμως βλέπουμε ότι πολλά προϊόντα εμφανίζονται να μην έχουν έλλειψη στα σούπερ μάρκετ λόγω μειωμένης παραγωγής όπως για παράδειγμα το ελαιόλαδο, που κάποιος μπορεί να πει ότι είχαμε αποθέματα προηγούμενων ετών. Εγώ, όμως, σας δίνω ένα χαρακτηριστικό παράδειγμα, τα μήλα, για να δείτε ότι το κύκλωμα των παράνομων ελληνοποιήσεων, σε παραπλάνηση βεβαίως του καταναλωτή, που μπαίνει η ονομασία γεωργικής προέλευσης, δεν είναι η πραγματική, όπως και οι μίξεις που γίνονται κυρίως σε μέλι, φρούτα, λαχανικά, φέτα, ελαιόλαδο και ούτω καθεξής. Θα πρέπει να υπάρχει ένας έλεγχος πρωτίστως για να προστατευθεί ο παραγωγός, γιατί πρέπει να προστατευτεί το προϊόν του. Είναι γνωστό ότι όλοι μας θέλουμε το προϊόν να είναι ελληνικό, θεωρούμε το εγχώριο πιο φρέσκο, και ορθά το θεωρούμε, οπότε επόμενο είναι να βαφτίζονται περίεργα προϊόντα ως ελληνικά, που μόνο ελληνικά δεν είναι.

Εν κατακλείδι, θεωρούμε ότι η προσπάθεια είναι σισύφειος, ότι δεν επιλύεται το ζήτημα, αν δεν στελεχωθούν πρώτον οι υπηρεσίες, όπως ο ΕΛΓΟ «Δήμητρα», όπου ακόμη όπως ανέφερα στην προηγούμενη συνεδρίαση, τα κτίρια είναι εγκαταλελειμμένα στην περιοχή των Σερρών ή απλά τα χρησιμοποιούμε για να φιλοξενούμε τους παράνομους μετανάστες που έρχονται εδώ. Δηλαδή, έγινε μια συνεννόηση με την Περιφέρεια, άρα τα κτίρια εκεί πραγματικά είναι εγκαταλελειμμένα. Καταργήσαμε επίσης τους σταθμούς γεωργικής έρευνας, όχι αυτή η Κυβέρνηση, αλλά και με τις ευλογίες της σημερινής γαλάζιας Κυβέρνησης προηγούμενων ετών. Άρα, δεν γίνεται μία έρευνα και για τις φυλές προβάτων, αιγοπροβάτων και ούτω καθεξής για να στηρίξουμε και την ελληνική κτηνοτροφία.

Αντιλαμβάνεστε ότι δεν μπορούμε να έχουμε εμπιστοσύνη, όπως και οι παραγωγοί, αλλά και οι καταναλωτές, οι οποίοι έχουν χάσει την εμπιστοσύνη τους για το ποιο προϊόν είναι γνήσιο ελληνικό και ποιο δεν είναι. Υπάρχουν απτά παραδείγματα, όπως είπαμε, γιατί αυτό μαρτυρούν τα στοιχεία. Ένα ακόμη παράδειγμα, που το επαναλαμβάνω και ολοκληρώνω, είναι ότι υπάρχουν πάρα πολλές περιπτώσεις παραβάσεων. Αυτό δείχνουν οι τελευταίες έρευνες που έχουν γίνει πριν από 4 μήνες στον αρμόδιο Οργανισμό ΕΛΓΟ «Δήμητρα», ο οποίος δεν ότι δεν θέλει, δεν έχει τη δυνατότητα, λόγω ελλείψεως ανθρώπινου δυναμικού και υλικοτεχνικής υποδομής, να μπορεί να ασκήσει τον έλεγχο.

Άρα, είναι απλά μία επιδερμική διάσταση του συγκεκριμένου γεγονότος απέναντι στην προστασία της διακίνησης της ονομασίας προέλευσης της γεωργικής ένδειξης που πρέπει να έχουν τα αγροτικά προϊόντα. Τα ελληνικά προϊόντα μπορούν με τα ιδιαίτερα χαρακτηριστικά που έχουν, λόγω κλιματολογικών και γενικά γεωγραφικών συνθηκών, πολλά από αυτά να είναι ανταγωνίσιμα και να μπορούν να σταθούν ακόμη και σε παγκόσμιο επίπεδο με εξαγώγιμο πρόσημο.

Σας ευχαριστώ, κυρία Πρόεδρε.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ- ΒΙΛΙΑΛΗ (Προεδρεύουσα της Επιτροπής):** Τον λόγο έχει ο κ. Ζεϊμπέκ.

**ΧΟΥΣΕΪΝ ΖΕΪΜΠΕΚ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ):** Κυρία Πρόεδρε, κυρίες και κύριοι συνάδελφοι, καθ’ όλη τη διάρκεια της συζήτησης για το παρόν σχέδιο νόμου και τους ελέγχους στα ΠΟΠ προϊόντα και τα προϊόντα Προστατευόμενης Γεωγραφικής Ένδειξης, επιχειρήσαμε να συμβάλλουμε δημιουργικά στη συζήτηση αναδεικνύοντας προβλήματα, καταθέτοντας προτάσεις, ακούγοντας προσεκτικά όσα είχαν να πουν οι φορείς που είναι αρμόδιοι.

Παρότι αποτελεί κοινό τόπο ότι τα ΠΟΠ προϊόντα αποτελούν συγκριτικό πλεονέκτημα για τη χώρα μας, λόγω και της υψηλής ποιότητάς τους, εντούτοις αυτό από μόνο του δεν αρκεί, διότι φαίνεται πως η ηγεσία του Υπουργείου δεν πείστηκε από όσα σημείωσε σχεδόν σύσσωμη η Αντιπολίτευση, αλλά και οι φορείς, που τόνισαν πως με το παρόν σχέδιο νόμου δεν πρόκειται να αλλάξουν οι ελλειμματικές συνθήκες που επικρατούν σήμερα κατά τις διαδικασίες ελέγχου της ποιότητας των ΠΟΠ προϊόντων και τροφίμων.

Η πολυνομία, οι επικαλύψεις αρμοδιοτήτων, η διοικητική γραφειοκρατία και η αποσπασματικότητα, η υποστελέχωση και οι ελλείψεις στον ελεγκτικό μηχανισμό διαιωνίζουν την αναποτελεσματικότητα, καθώς δεν παρατείνεται όσο απαιτείται για να εξαλειφθούν αυτές οι στρεβλώσεις. Εμείς λέμε να επιμείνετε στην ενίσχυση, αναβάθμιση και αναδιοργάνωση του ελεγκτικού μηχανισμού. Ενδυναμώστε τα διοικητικά μέτρα που απαιτούνται για την επιβολή κυρώσεων, όπου υπάρχουν παραβάσεις για να προστατέψετε τα προϊόντα μας, για να πάψουμε να ζούμε επιτέλους αυτά τα θλιβερά φαινόμενα. Δεν αρκεί απλά μια έγγραφη σύσταση, όπως προβλέπει το νομοσχέδιό σας, το επισήμαναν και οι φορείς.

Επενδύστε στα τολμηρά μέτρα που απαιτούνται, ώστε να αλλάξει ριζικά το πλαίσιο των ελέγχων και της προστασίας της ποιότητας των Προστατευόμενων Προϊόντων. Ενεργοποιείστε και εφαρμόστε ψηφισμένα μέτρα που συντελούν στην καταπολέμηση των παράνομων ελληνοποιήσεων, όπως το Πρόγραμμα «ΑΡΤΕΜΙΣ ΙΙ». Ελληνοποιήσεις που αυτή τη στιγμή ταλαιπωρούν και ταλανίζουν σύσσωμο τον αγροτικό κόσμο. Προτεραιοποιείστε τα μέτρα που ο αγροτικός κόσμος έχει ανάγκη σήμερα για να μπορέσει να ανασάνει, για να μπορέσει να επιβιώσει.

Σας αναφέραμε δεκάδες παραδείγματα στις Επιτροπές, για τους ελαιοπαραγωγούς στη Θράκη, τους πλημμυροπαθείς αγρότες στη Θεσσαλία, τους κτηνοτρόφους και τους μελισσοκόμους. Σας καταθέσαμε και συγκεκριμένες προτάσεις για τη μείωση του κόστους παραγωγής, την προστασία των τιμών παραγωγού από αθέμιτες εμπορικές πρακτικές, την επιβολή μηδενικού ΦΠΑ σε βασικά είδη διατροφής και πολλά ακόμη για να πάψουν επιτέλους να θησαυρίζουν οι μεσάζοντες στη διαδρομή από το χωράφι στο ράφι σε βάρος καταναλωτών και παραγωγών.

Χαρακτηριστικές της παρακμής και της απαξίωσης στις οποίες έχει καταδικάσει η Κυβέρνησή σας το Υπουργείο Αγροτικής Ανάπτυξης είναι τόσο οι καταγγελίες του απελθόντα Προέδρου του ΕΛΓΟ «Δήμητρα» όσο και τα πρόστιμα εκατομμυρίων καθώς και η επιτροπεία στην οποία οδηγήσατε τον ΟΠΕΚΕ. Επιβεβαιώνετε, δυστυχώς, με το χειρότερο τρόπο πως ο αγροτικός κόσμος δεν έχει τίποτε να προσμένει, αλλά ούτε και να ελπίζει, από μια Κυβέρνηση που ακολουθεί αυτές τις πολιτικές αναλγησίας και κοινωνικής εργασίας.

Σας ευχαριστώ.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ- ΒΙΛΙΑΛΗ (Προεδρεύουσα της Επιτροπής):** Και εμείς σας ευχαριστούμε, κύριε συνάδελφε. Συνεχίζουμε δίνοντας τον λόγο στον κ. Βρεττό.

**ΝΙΚΟΛΑΟΣ ΒΡΕΤΤΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»)**: Ευχαριστώ, κυρία Πρόεδρε.

Εμείς και στην α’ ανάγνωση καταψηφίσαμε το παρόν νομοσχέδιο, το ίδιο θα κάνουμε και στη β’ ανάγνωση και θα κάναμε το ίδιο όσες και αν υπήρχαν. Το θέμα είναι ότι θα πρέπει να αποφασίσει και ο ελληνικός λαός να καταψηφίσει αυτή την καταστροφική Κυβέρνηση, η οποία μάλιστα με έναν συστηματικό τρόπο κοροϊδεύει συνεχώς τον ελληνικό λαό. Δεν θα σταθώ στο ότι κατά τη διαδικασία της συζήτησης στην Επιτροπή, ο αρμόδιος Υφυπουργός είχε πολλά άλλα προβλήματα και ελάχιστο χρόνο για να καθίσει εδώ και να ακούσει τι λέμε. Προφανώς οποιοσδήποτε ήταν στην θέση του, σε μια Κυβέρνηση που έχουν προηγηθεί οι σχετικές αποφάσεις για το πώς θα περιοριστεί ο Έλληνας πολίτης, πώς θα περιοριστεί η ελληνική ιδιοκτησία, πώς θα καταργηθεί η μικροεπιχειρηματικότητα, πώς θα εξαντληθεί, πως θα απογοητευτεί και θα αποπεμφθεί ο Έλληνας παραγωγός, γιατί κανείς σε αυτή την Κυβέρνηση δεν πιστεύει πραγματικά στη δύναμη του ελληνικού λαού. Το μόνο που πιστεύει -και φαίνεται σε όλες τις αποφάσεις- είναι η δυνατότητα που έχει να εξυπηρετεί τους ολιγάρχες και το τραπεζικό κατεστημένο.

Αυτά θα πείτε πως είναι δικά μου λόγια, όμως θα σας διαβάζω κάτι πρόσφατο. Ο Ευρωπαϊκός Οργανισμός Πρωτογενούς Τομέα, σε πρόσφατη πολυσέλιδη Έκθεση για την Προστασία του Καταναλωτή έχει προβεί σε συγκεκριμένες επισημάνσεις οι οποίες φαίνεται να κατέληξαν σε «ώτα μη ακουόντων». Και εδώ, εννοεί την Ελληνική Κυβέρνηση. Παραθέτοντας κατάλογο συνεχών παραβιάσεων της νομοθεσίας σχετικά με τον πρωτογενή τομέα αναφέρει για την Ελλάδα ότι υφίσταται λανθασμένη εφαρμογή της Ευρωπαϊκής Νομοθεσίας για τον πρωτογενή τομέα στην Ελλάδα και επισημαίνει την ανυπαρξία φορέα. Όλοι μίλησαν για το ότι δεν υπάρχει ένας Ενιαίος Φορέας Προστασίας του Καταναλωτή και Ελέγχου των Προϊόντων. Ειδικά των προϊόντων που έχουν να κάνουν με την ουσία του πρωτογενούς τομέα, του συγκριτικού πλεονεκτήματος που είναι η Προστατευόμενη Ονομασία Προέλευσης, η Προστατευόμενη Γεωγραφική Ένδειξη και τα Εγγυημένα Παραδοσιακά Ιδιότυπα Προϊόντα. Κανείς δεν ασχολείται με τίποτα. Κανείς δεν ενδιαφέρεται για τον αγρότη, απλώς, άλλη μία αποζημίωση.

Προφανώς, όμως, για να επανέλθουμε, μιας και καταγράφεται στα πρακτικά, για να μην ψάχνουν τα «λαγωνικά» της Κυβέρνησης να δούνε ποιος ακόμα ευρωπαϊκός φορέας έκανε αυτή τη δήλωση για την ανυπαρξία νομοθεσίας, που έχει να κάνει με την προστασία του καταναλωτή, διορθώνω και ξανά διαβάζω, ο Ευρωπαϊκός Οργανισμός Σιδηροδρόμων (ERA) σε πρόσφατη πολυσέλιδη Έκθεση για την ασφάλεια των μεταφορών, έχει προβεί σε συγκεκριμένες επισημάνσεις, οι οποίες, φαίνεται ότι κατέληξαν σε «ώτα μη ακουόντων». Παραθέτοντας κατάλογο σιδηροδρομικών ατυχημάτων μετά τα Τέμπη, αναφέρει για την Ελλάδα, ότι υφίσταται λανθασμένη εφαρμογή της Ευρωπαϊκής Νομοθεσίας για τη σιδηροδρομική ασφάλεια στην Ελλάδα και επισημαίνει. «Αν πραγματικά η Κυβέρνηση συγκάλυψε και φέρθηκε τόσο ανάλγητα σε τόσους Έλληνες πολίτες ...» Δεν θέλω να πω περισσότερα, αλλά γι’ αυτούς τους γονείς που περίμεναν ότι ζούσαν σε ένα σχετικά κράτος δικαίου να υπάρχει τέτοια απαξίωση, φανταστείτε τώρα στον πρωτογενή τομέα. Ποιος θα προστατεύσει τι;

Δεν υπάρχει καμία λογική, γιατί στην ουσία, ενώ θα έπρεπε η Εθνική Νομοθεσία να προσαρμόζεται στην Ευρωπαϊκή Νομοθεσία και να εναρμονίζει Κανονισμούς, το Υπουργείο με το συγκεκριμένο νομοσχέδιο φέρνει ένα νομοσχέδιο στην οποία ακόμα και αυτό που προβάλλει ότι έχει και έναν κατασταλτικό Οργανισμό για να διώκει και να απομακρύνει από την αγορά όλους όσους εκμεταλλεύονται τον Έλληνα καταναλωτή μέσω της νόθευσης των προϊόντων αλλά και μέσω του τρόπου παρασκευής αλλοιωμένων προϊόντων, επικίνδυνων για την υγεία των πολιτών, τι κάνει; Μειώνει τις ποινές. Τι κάνει; Τις κάνει ασαφείς, τις κάνει να χάνονται.

Επομένως, μια προσχηματικά ενδιαφερόμενη Κυβέρνηση, που το μόνο που την ενδιαφέρει είναι το τρίπτυχο πολιτικό κατεστημένο-τραπεζικό-ολιγάρχες, σιγά μην ενδιαφερθεί αν περιοριστεί η Ελλάδα, σιγά μην ενδιαφερθεί αν τα 6 μίλια φτάσουν στα 3, όπως έγινε πρόσφατα, σιγά να μην ενδιαφερθεί για τον Έλληνα πολίτη, γι’ αυτόν που χάνει τα σπίτια του, γι’ αυτόν που χάνει το εισόδημά του, γι’ αυτόν που η ακρίβεια τον κατατρώει και που πλέον όλη αυτή η αγωνία και αδυναμία μετατρέπεται σε ένα κοινωνικό έντονο διαξιφισμό και που στην ουσία ιδρυματοποιεί τη νέα γενιά.

Εμείς δεν θα κάναμε παρατηρήσεις, γιατί δεν χρειάζεται, τις ξέρετε. Αν εσείς θέλετε σε μια εποχή που στην Ιαπωνία τα τρένα τρέχουν με 600 χιλιόμετρα την ώρα και δεν χάνουν δευτερόλεπτο, δεν γίνονται ατυχήματα και που σέβονται τον πολίτη, εσείς πιστεύετε ότι η αντιμετώπιση των προβλημάτων θα γίνει με περισσότερο προσωπικό; Με πιο προσωπικό; Θα γίνει με περισσότερες ποινές;

Όσοι πηγαίνετε στο εξωτερικό και στις συνεδριάσεις, δεν έχετε ακούσει τίποτα, ότι η ψηφιοποίηση και τεχνική νοημοσύνη και όλα αυτά που τα παιδιά μας με τέτοιο τρόπο στην εσπερία πετυχαίνουν και παρέχουν τις δυνατότητες για τη μόρφωσή τους, εσείς τι θα φέρετε; Θα φέρετε δύο ελεγκτές που θα βάζουν μια ποινή, που θα την παίρνει ο Υπουργός και θα την «κάνει παζάρι» στο γραφείο του; Αυτό είναι ντροπή, όχι μόνο να το φέρνετε νομοθετικά, αλλά η ντροπή πλέον έχει πάψει να υπάρχει στο κυβερνητικό κλιμάκιο. Και όσο ο λαός μένει απαθής και απέχει από τις εκλογικές διαδικασίες τόσο περισσότερο θα ενθαρρύνεται αυτός ο τρόπος νομοθέτησης και να είναι σε βάρος του.

Επομένως και παρατηρήσεις κάναμε στην πρώτη ανάγνωση, τις οποίες δεν λάβατε υπόψιν, αλλά δεν λάβατε υπόψιν ούτε τους εργαζόμενους, τους συνεργάτες σας στο Υπουργείο, στους οργανισμούς, στον ΕΛΓΟ «Δήμητρα». Δεν κάνετε τίποτα γι’ αυτό, γιατί δεν σας ενδιαφέρει η ποιότητα του πρωτογενούς τομέα που αποτελεί το ισχυρότερο, αν όχι το μοναδικό διαβατήριο για την οικονομική επιβίωση, για την επιβίωση της ελληνικής αγροτικής παραγωγής στην παγκόσμια αγορά, η οποία, ναι, μοιάζει με άγρια ζούγκλα, που είναι έτοιμη να υποδεχτεί οτιδήποτε ωραιότερο προσφέρει η ελληνική γη. Εσείς αδιαφορείτε. Καλώς κάνετε. Αυτή είναι η άποψή σας και την υπερασπίζεστε, είστε συνεπείς. Ας αποφασίσει ο λαός πόσο ιδρυματοποιημένος θα παρακολουθεί τα τεκταινόμενα και θα να σας επιτρέπει να νομοθετείτε κατ’ αυτόν τον τρόπο.

Ευχαριστώ.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ- ΒΙΛΙΑΛΗ (Προεδρεύουσα της Επιτροπής):** Και εμείς κύριε συνάδελφε. Ολοκληρώνουμε τον κύκλο των Εισηγητών και των Ειδικών Αγορητών, με την κυρία Κεφαλά, Ειδική Αγορήτρια της Πλεύση Ελευθερίας.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ (Ειδική Αγορήτρια της Κ.Ο. «Πλεύση Ελευθερίας – Ζωή Κωνσταντοπούλου»):** Ευχαριστώ κυρία Πρόεδρε.

Αναλύσαμε το νομοσχέδιο, στο σύνολό της η Αντιπολίτευση, και νομίζω αρκετά καλά, κατά τις προηγούμενες συνεδριάσεις και η Πλεύση Ελευθερίας πιστεύει πως αυτό το νομοσχέδιο, όπως λέει και στο άρθρο 4, εισηγείται στον Υπουργό Αγροτικής Ανάπτυξης και Τροφίμων τη λήψη συμπληρωματικών μέτρων σε ένα σύστημα που υπολειτουργεί ήδη και δεν είναι αποτελεσματικό.

Αντί να κοιτάξουμε τις χρόνιες παθογένειες των συστημάτων ελέγχου στην πρωτογενή παραγωγή, στις εισαγωγές τροφίμων και ζώων, στην τυποποίηση, στη σήμανση και στη διανομή, φροντίσατε να ονοματίσετε μια υπηρεσία με τεράστια λειτουργικά προβλήματα, ως κεντρική αρμόδια αρχή, που θα συντονίζει και θα παρακολουθεί, πρώτον την εφαρμογή του συστήματος ελέγχου στον τομέα ΠΟΠ, ΠΓΕ και ΕΠΙΠ προϊόντων, για την αναγνώριση των ομάδων παραγωγών, δεύτερον και θα είναι και το σημείο επαφής με την Ευρωπαϊκή Επιτροπή για τα θέματα ονομασίας προέλευσης και τις γεωγραφικές ενδείξεις, σύμφωνα με το πλαίσιο Πράξης της Γενεύης και τη Συμφωνία της Λισσαβόνας. Αυτή η αρχή, όπως μας είπατε, είναι ο ΕΛΓΟ «Δήμητρα». Νομίζω ότι δεν χρειάζεται να πούμε πολλά περισσότερα από αυτά που έχουμε πει και στις προηγούμενες συνεδριάσεις μας, γιατί πιστεύουμε πια ότι, όπως συμβαίνει σε κάθε σύστημα στη χώρα, αυτή τη στιγμή που υποβαθμίζεται το δημόσιο και είναι σχεδόν οργανωμένη αυτή η κίνηση, δεν μας αφήνεται το περιθώριο να πιστέψουμε κάτι άλλο. Για να τονίσει στον πολίτη ότι το δημόσιο δεν λειτουργεί, έτσι ώστε συμπερασματικά να θέλει ο πολίτης να σωθεί από τον ιδιώτη.

Βάζετε έναν Οργανισμό ως αρμόδια αρχή, ο οποίος ήρθε στη Βουλή, ουσιαστικά, ζητώντας βοήθεια. Ακόμα και ο Αντιπρόεδρος του ΕΛΓΟ, κ. Χατζηνικολάου, που έχει όλη την καλή διάθεση να συνεργαστεί μαζί σας, όπως και το έδειξε, προς τιμήν του παραδέχθηκε τις ελλείψεις, που με αγωνία εξέφρασε ο Πρόεδρος του Διοικητικού Συμβουλίου του Συλλόγου Εργαζομένων, κ. Κάτσαρης, ο οποίος είπε πως θα χρειαστούν τουλάχιστον 6 με 7 Υπουργικές Αποφάσεις, για να γίνει λειτουργικό απλά το νομοσχέδιο. Και πως, στο δειγματολογικό έλεγχο, από τους 90 εργαζόμενους καταλήγουμε στους 20 υπαλλήλους για πάνω από 1.000 σημεία ελέγχου σε όλη τη χώρα. Καταλαβαίνουμε όλοι ότι είναι πάρα πολύ λίγοι. Από το 2012 περιμένουν στελέχωση η οποία δεν ήρθε ποτέ.

Άρα, δεν μιλάμε για τη λύση στο πρόβλημα, αλλά για περαιτέρω στραγγαλισμό της υπηρεσίας, με πρόσθετες ευθύνες. Και όλο αυτό, χωρίς ψηφιακή υποστήριξη. Πραγματικά, αυτό μας αφήνει άναυδους, γιατί πόσο δύσκολο θα είναι να φτιάξουμε ένα τέτοιο σύστημα, όταν μάλιστα πιλοτικά έχει λειτουργήσει, τουλάχιστον για τα γαλακτοκομικά προϊόντα. Μας είπαν οι φορείς, κυρίως ο κ. Αποστολόπουλος του ΕΔΟΦ, την απεγνωσμένη ανάγκη δημιουργίας ηλεκτρονικής καταγραφής δεδομένων, ώστε να υπάρχει μια βάση πληροφοριών, που θα ιχνηλατεί την πορεία του προϊόντος, από τις πρώτες ύλες, την παρασκευή, την τυποποίηση, τη διανομή κτλ., μέχρι το ράφι του καταναλωτή.

Η απάντησή σας ήταν πως κάτι μελετάνε στο Υπουργείο Ψηφιακής Διακυβέρνησης, ενώ θα έπρεπε να είναι η νούμερο 1 προτεραιότητά σας και έτοιμο να λειτουργήσει. Κυρίως όταν δεν έχετε κανένα σκοπό να προσλάβετε υπαλλήλους. Σας είπαν οι φορείς πως οι δειγματοληπτικοί έλεγχοι δεν λειτουργούν ουσιαστικά, γιατί δεν υπάρχουν υπάλληλοι να τις διεξάγουν.

Έχουμε ένα παράδειγμα του αμερικανικού ομοσπονδιακού FDA, το Food And Drug Administration, το οποίο λειτουργεί με 20 χιλιάδες υπαλλήλους, βέβαια για μια πολύ μεγαλύτερη έκταση. Παρόλα αυτά, μόνο έτσι καταφέρνουν να είναι λειτουργικοί και ταυτοχρόνως να γίνονται επιθεωρήσεις βάσει εφαρμογών, οι οποίες διενεργούνται για περίπου το 20% των ελέγχων των αιτήσεων που διεξάγονται από τον οργανισμό. Έτσι μόνο μπορεί να είναι παραγωγικός ένας τέτοιος οργανισμός ελέγχου.

Κάντε σαφείς τους αλληλοκαλυπτόμενους, διασταυρούμενους ελέγχους από διαφορετικές υπηρεσίες, οι οποίοι στο παρόν νομοσχέδιο θα γίνονται βάσει εντοπισμού υποψίας παράβασης και από άλλες υπηρεσίες, όπως μας λέει το άρθρο 17. Η ελέγχουσα αρχή θα ενημερώνει την αρμόδια αρχή για την υποψία παράβασης, η οποία πρέπει μέσα σε 15 μέρες να δράσει και μάλιστα η ελέγχουσα αρχή να δεσμεύσει προϊόντα. Και αν τίποτα από αυτά δεν γίνει μέσα σε 20 μέρες, τότε αίρεται αυτοδίκαια όλο το θέμα και τελειώνει η φασαρία. Ρωτάω, αν υπάρχει κάποιος σε αυτή την αίθουσα που πιστεύει ότι θα υπάρχει η δυνατότητα όλα αυτά τα προϊόντα να ελέγχονται εγκαίρως. Ή αν υπάρχει κάποιος σε αυτή την αίθουσα που πιστεύει ότι θα λυθεί το πρόβλημα των ελληνοποιήσεων με αυτό το νομοσχέδιο.

Ο Σύνδεσμος Ελληνικής Κτηνοτροφίας μας λέει ότι 400 εκατομμύρια για την τελευταία πενταετία στις εισαγωγές χοίρειου κρέατος, ενώ η κάλυψη της εγχώριας ζήτησης έχει πέσει στο 30%. Αγελαδινό γάλα 60% εισαγωγής και βέβαια ελληνοποίηση πολλών εξ αυτών των εισαγωγών εξαπατώντας παραγωγούς και καταναλωτές δεκαετίες τώρα. Και τι ζητάνε; Αυστηρότερο έλεγχο από τις αρμόδιες υπηρεσίες. Δίνετε λύση στο θέμα από το νομοσχέδιο; Όχι.

Το πιλοτικό τσιπάρισμα που εφαρμόσατε, της λεκάνης, του φορτηγού, της δεξαμενής, ώστε να γνωρίζουμε ηλεκτρονικά από ποιον παραγωγό, για παράδειγμα έφυγε το γάλα, αλλά και όλη του την πορεία μέχρι τον παραλήπτη δεν συνεχίστηκε. Για ποιο λόγο, πάλι δεν έχουμε μάθει. Μάθαμε ότι δεν «έπεσαν» οι κατάλληλες υπογραφές για κάποιο λόγο, τον οποίο δεν γνωρίζουμε. Από αυτά τα ανεξέλεγκτα ζώα και προϊόντα έχουμε και τις ζωονόσους εισαγωγής που τόσο περήφανοι είσαστε για τις μόλις 30.000 θανατώσεις, όπως μας ανέφερε ο κ. Τσιάρας, καρπώνοντας μια επιτυχία ουσιαστικά των κτηνιάτρων που έσπευσαν από όλα τα σημεία της χώρας για να σώσουν την κατάσταση.

Φυσικά αύριο θα μιλήσουμε και για το τεράστιο θέμα της λειψυδρίας και την απαραίτητη συνεργασία του Υπουργείου Αγροτικής Ανάπτυξης και Τροφίμων και του Υπουργείου Περιβάλλοντος και Ενέργειας, που χωρίς αυτή δεν θα έχουμε κτηνοτροφία και πρωτογενή παραγωγή και θα έχουμε πρωτοφανή ερημοποίηση της υπαίθρου. Γιατί ουσιαστικά, από αυτά που μαθαίνουμε, θέλετε να διαχειριστείτε και το νερό με τον ίδιο τρόπο που διαχειριστήκατε την ενέργεια και το ρεύμα. Αυτή τη φορά έχουμε την εντύπωση ότι οι πολίτες αντιστέκονται σθεναρά και θα έχουμε μεγάλες αναταράξεις πάνω στο θέμα αυτό. Να το περιμένετε.

Αν ξεκινήσουμε τώρα, όπως μας λένε άνθρωποι που έχουν γνώσεις πάνω σε αυτό το θέμα, θα έχουμε κάποιο αποτέλεσμα στο θέμα της διαχείρισης του νερού σε 5 με 10 χρόνια, τουλάχιστον. Αυτή η καθυστέρηση και αυτά τα «τσιροτάκια» που βάζουμε σε αυτή την μεγάλη πληγή είναι πραγματικά κάτι που πρέπει να κοιτάξουμε για να μπορέσουμε να έχουμε έστω ένα μικρό αποτέλεσμα σε αυτό το θέμα.

Ευχαριστούμε πάρα πολύ.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ- ΒΙΛΙΑΛΗ (Προεδρεύουσα της Επιτροπής):** Ευχαριστούμε πολύ την κυρία Κεφαλά, με την τοποθέτηση της οποίας ολοκληρώθηκε ο κύκλος των Εισηγητών και των Ειδικών Αγορητών.

Τον λόγο έχει τώρα ο Υφυπουργός Αγροτικής Ανάπτυξης και Τροφίμων, κ. Σταμενίτης.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Σας ευχαριστώ πολύ κυρία Πρόεδρε.

Κυρίες και κύριοι συνάδελφοι, ολοκληρώνεται μια γόνιμη συζήτηση στην Επιτροπή επί του παρόντος σχεδίου νόμου του Υπουργείου Αγροτικής Ανάπτυξης και Τροφίμων. Όπως είπα και στην προηγούμενη συνεδρίαση, οι νομοθετικές ρυθμίσεις που εισάγονται με το υπό συζήτηση σχέδιο νόμου έχουν το χαρακτήρα των πολιτικών που υλοποιούμε με συνέπεια από την πρώτη στιγμή. Από το 2019 που η Νέα Δημοκρατία και ο Κυριάκος Μητσοτάκης ανέλαβε την διακυβέρνηση της χώρας, στο ζήτημα των ελληνικών προϊόντων έχουμε επιλέξει να σχεδιάσουμε και να εφαρμόσουμε μια επιθετική πολιτική. Και λέω επιθετική με τη θετική έννοια του όρου που σημαίνει περισσότερη προστασία, σημαίνει ενίσχυση, σημαίνει ανάπτυξη.

Τα ΠΟΠ, ΠΓΕ και ΕΠΙΠ προϊόντα μας αποτελούν σημαντικό τμήμα του οικονομικού κεφαλαίου που δημιουργεί ο πρωτογενής τομέας. Δεν υπάρχει αμφιβολία ότι τα οικονομικά οφέλη της παραγωγής των προϊόντων αυτών, τόσο σε τοπικό όσο και σε εθνικό επίπεδο, είναι για τη χώρα μας πολύ μεγάλα. Παράλληλα αποτελούν τη ναυαρχίδα του ελληνικού brand καθώς η πιστοποίηση και η αξιοπιστία η οποία τα συνοδεύει είναι ένα πρόσθετο «όπλο» στις διεθνείς αγορές. Χρέος μας λοιπόν είναι, σε αυτές τις κατηγορίες προϊόντων, να τις θωρακίσουμε. Και πως επιχειρούμε αυτή τη θωράκιση; Με τον καλύτερο έλεγχο της παραγωγής και της εμπορίας αυτών και τη βελτίωση γενικά του υφιστάμενου θεσμικού πλαισίου.

Προσαρμόζεται η εθνική νομοθεσία στον Κανονισμό 1143/2024 του Ευρωπαϊκού Κοινοβουλίου και του Συμβουλίου της 11ης Απριλίου 2024. Με την εξειδίκευση των αρμοδιοτήτων των αρμοδίων αρχών για τον έλεγχο των προϊόντων ΠΟΠ-ΠΓΕ-ΕΠΙΠ. Με τον εκσυγχρονισμό του συστήματος ελέγχου της χρήσης των ενδείξεων ΠΟΠ-ΠΓΕ-ΕΠΙΠ από φυσικά πρόσωπα και επιχειρήσεις που παράγουν, διακινούν, συσκευάζουν προϊόντα ή τρόφιμα των παραπάνω κατηγοριών. Με την ενίσχυση του συστήματος ελέγχου του ΕΛΓΟ «Δήμητρα» και με την αποσαφήνιση των αρμοδιοτήτων κάθε αρχής ελέγχου, προκειμένου οι έλεγχοι να καταστούν αποτελεσματικοί. Συγκεκριμένες υποχρεώσεις για αυτούς που θέλουν να παράγουν, που επιθυμούν να διακινήσουν αλλά και να συσκευάσουν με σκοπό την εμπορία γεωργικά προϊόντα ή τρόφιμα ΠΟΠ-ΠΓΕ-ΕΠΙΠ. Με τον επανακαθορισμό του πλαισίου των διοικητικών μέτρων συμμόρφωσης των προστίμων που επιβάλλονται εκ μέρους του ΕΛΓΟ «Δήμητρα» και του Υπουργείου Αγροτικής Ανάπτυξης και Τροφίμων για παραβάσεις της Εθνικής Ενωσιακής Νομοθεσίας που αφορούν στις κατοχυρωμένες ονομασίες γεωργικών προϊόντων ή τροφίμων. Με τη θέσπιση συστήματος αναγνώρισης ομάδων παραγωγών με ΠΟΠ ή ΠΓΕ, σύμφωνα με το άρθρο 33 του Κανονισμού 1143/2024.

Κυρίες και κύριοι συνάδελφοι, δεν είναι υπερβολή να πούμε ότι τα προϊόντα που παράγει η ελληνική γη είναι μοναδικά. Ελιά, λάδι, οίνος, αμπέλι, φέτα, γιαούρτι, μελισσοκομικά προϊόντα και τόσα άλλα. Εμείς πιστεύουμε ότι μπορούν να κυριαρχήσουν στις διεθνείς αγορές με όλα τα οφέλη που συνεπάγεται κάτι τέτοιο για την οικονομία, για τους ίδιους τους παραγωγούς αλλά και συνολικά για το μέλλον του πρωτογενούς τομέα στη χώρα μας και για τον χαρακτήρα που οραματιζόμαστε ότι αυτός πρέπει να έχει.

Οι πολιτικές που εφαρμόσαμε είναι προς αυτή την κατεύθυνση. Πάταξη των ελληνοποιήσεων, έλεγχος, αξιοποίηση της τεχνολογίας και εξωστρέφεια είναι τα βασικά σημεία της στρατηγικής μας η οποία επιχειρεί να προστατέψει τα ελληνικά προϊόντα και τα προϊόντα ΠΟΠ-ΠΓΕ-ΕΠΙΠ. Αυτούς τους στόχους εξυπηρετεί εν πολλοίς το σχέδιο νόμου που εισάγεται προς ψήφιση αύριο στην Ολομέλεια και το οποίο σας καλώ πραγματικά να το υποστηρίξετε, έτσι ώστε όλοι μαζί να στείλουμε το μήνυμα της ενίσχυσης των προϊόντων ΠΟΠ, ΠΓΕ και ΕΠΙΠ, όσον αφορά τον πρωτογενή τομέα.

Σας ευχαριστώ πολύ.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ- ΒΙΛΙΑΛΗ (Προεδρεύουσα της Επιτροπής):** Κι εμείς ευχαριστούμε, τον Υφυπουργό και παράλληλα να καλωσορίσουμε τον έτερο Υφυπουργό Αγροτικής Ανάπτυξης, κ. Χρήστο Κέλλα, ο οποίος συνοδεύετε από τον Γενικό Γραμματέα του Υπουργείου, κ. Γιώργο Στρατάκο. Θέλετε να πάρετε τον λόγο κ. Κέλλα;

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** *Ομιλία εκτός μικροφώνου*

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ- ΒΙΛΙΑΛΗ (Προεδρεύουσα της Επιτροπής):**

Στο σημείο αυτό, κυρίες και κύριοι συνάδελφοι με την ομιλία του Υφυπουργού κ. Σταμενίτη, ολοκληρώθηκε η συζήτηση επί του σχεδίου νόμου του Υπουργείου Αγροτικής Ανάπτυξης και Τροφίμων «Διαδικασίες ελέγχου, διοικητικά μέτρα και κυρώσεις στον τομέα των γεωργικών προϊόντων και τροφίμων με Προστατευόμενες Ονομασίες Προέλευσης, Προστατευόμενες Γεωγραφικές Ενδείξεις και Εγγυημένων Παραδοσιακών Ιδιότυπων Προϊόντων».

Πριν προχωρήσουμε στην ψηφοφορία επί των άρθρων και επί του συνόλου, ανακεφαλαιώνουμε με τις θέσεις των κομμάτων επί της αρχής.

Ο Εισηγητής της Πλειοψηφίας, ο κ. Στύλιος έχει ψηφίσει υπέρ.

Ο Εισηγητής της Μειοψηφίας, ο κ. Κόκκαλης επιφυλάχθηκε.

Η Ειδική Αγορήτρια της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ», η κυρία Σταρακά επιφυλάχθηκε.

Ο Ειδικός Αγορητής της Κ.Ο. «Κ.Κ.Ε.», ο κ. Μεταξάς καταψήφισε.

Ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ», ο κ. Μπούμπας επιφυλάχθηκε.

Ο Ειδικός Αγορητής της Κ.Ο. «ΝΕΑ ΑΡΙΣΤΕΡΑ», ο κ. Ζεϊμπέκ καταψήφισε.

Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ "ΝΙΚΗ"», ο κ. Βρεττός καταψήφισε.

Η Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ», η κυρία Κεφαλά επιφυλάχθηκε.

Ο Ειδικός Αγορητής της Κ.Ο. «ΣΠΑΡΤΙΑΤΕΣ», ο κ. Κόντης επιφυλάχθηκε.

Στο σημείο αυτό ερωτάται η Επιτροπή. Γίνονται δεκτά τα άρθρα 1 έως 24 του σχεδίου νόμου;

Τα άρθρα 1 έως 24 γίνονται δεκτά ως έχουν κατά πλειοψηφία.

Ερωτάται η Επιτροπή. Γίνεται δεκτό το προτελευταίο άρθρο;

Δεκτό κατά πλειοψηφία.

Τέλος ερωτάται η Επιτροπή. Γίνεται δεκτό το σχέδιο νόμου και στο σύνολό του;

Δεκτό κατά πλειοψηφία.

Συνεπώς το ως άνω σχέδιο νόμου του Υπουργείου Αγροτικής Ανάπτυξης και Τροφίμων γίνεται δεκτό επί της αρχής, επί των άρθρων και στο σύνολό του ως έχει κατά πλειοψηφία.

Στο σημείο αυτό ολοκληρώθηκε η συζήτηση.

Λύεται η συνεδρίαση.

Στο σημείο αυτό έγινε η γ’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παπαδόπουλος Μιχαήλ (Μιχάλης), Πέτσας Στυλιανός (Στέλιος), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Αυλωνίτης Αλέξανδρος-Χρήστος, Γιαννούλης Χρήστος, Ζαμπάρας Μιλτιάδης (Μίλτος), Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Τζάκρη Θεοδώρα, Φάμελλος Σωκράτης, Κατρίνης Μιχαήλ, Πάνας Απόστολος, Παρασύρης Φραγκίσκος (Φρέντυ), Σταρακά Χριστίνα, Χνάρης Εμμανουήλ, Χριστοδουλάκης Εμμανουήλ (Μανώλης), Μανωλάκου Διαμάντω, Μεταξάς Κωνσταντίνος Βασίλειος, Στολτίδης Λεωνίδας, Συντυχάκης Εμμανουήλ, Μπούμπας Κωνσταντίνος, Χήτας Κωνσταντίνος, Ζεϊμπέκ Χουσεΐν, Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Κόντης Ιωάννης, Δημητροκάλλης Ιωάννης και Παπαϊωάννου Αρετή.

Τέλος και περί ώρα 15.35΄ λύθηκε η συνεδρίαση.

**Η ΠΡΟΕΔΡΕΥΟΥΣΑ ΤΗΣ ΕΠΙΤΡΟΠΗΣ**

**ΜΑΡΙΑ-ΕΛΕΝΗ ΣΟΥΚΟΥΛΗ-ΒΙΛΙΑΛΗ**